text:
Diamars atardi a tuma luga un reunion cu Stichting Parkietenbos conhuntamente cu Serlimar y diferente departamento cu tin un rol y responsabilidad importante den e situacion di maneho di sushi na Aruba. A duna un presentacion riba con ta atendiendo cu e retonan cu tin y posibel solucionnan. E Fundacion a keda satisfecho cu e informacion y splicacion cu nan a ricibi tocante e posibel solucionnan pa e retonan cu tin cu sushi.
Esaki no ta e prome biaha cu a reuni cu Stichting Parkietenbos. Na februari riba invitacion di Minister Marisol Lopez – Tromp, un reunion a tuma luga cu Stichting Parkietenbos y a trata preocupacionnan di e fundacion y alabes a ricibi nan peticion hunto cu como 2000 firma.
Durante e reunion cu a tuma luga diamars atardi, Departamento di Salud Publico a splica di e aspectonan cu tin di haber cu salud entre otro e importancia di e calidad di aire y con e incinerator lo bay contribui y mehora e calidad di aire. director di Serlimar a amplia riba e maneho di sushi y e reparticion di sushi cu ta tuma luga, entre otro cu 70% di sushi cu ta bay despues di wordu procesa na EcoGas na Sero Thijshi y no Parkietenbos mas.Esaki ta trece un reducion di sushi cu ta bay Parkietenbos. Departamento di Naturalesa y Medio Ambiente a splica di entre otro: nan tarea di duna recomendacion na operadornan pa percura sigui normanan medio ambiental. Brandweer su rol ta enfoca principalmente riba e seguridad di e edificio pa percura cu esaki ta den cumplimento den caso di candela.
DOW ta encarga cu e maneho di e incinerator y Dienst Technische Inspecties ta encarga cu entre otro siguridad di operacion di e incinerator y empleadonan encarga cu esaki.
Cu esaki ta ilustra cu ta atendiendo cu e problema di desperdicio den forma holistico y serio, cu input y experticio si di diferente departamento.


c: text/html

text:
Landadonan Mikel Schreuders y Patrick Groters a yega Lima, Peru y ta cla pa competi diamars awo
Despues di a competi den e campeonato mundial di landamento na Gwangju, Sur Korea e landadonan Mikel Schreuders y Patrick Groters a biaha pa Lima, Peru unda nan lo competi den e Weganan Panamericano 2019.
Ya caba e landadonan Groters y Schreuders a realisa nan prome entrenamentonan bou guia di coach Ismael Santiesteban. E landadonan di Aruba lo competi diamars, diaranzon y diahuebs. Mikel lo competi den e 50, 100
y 200 free, Patrick lo competi den e 100 y 200 lomba como tambe 200IM. Por ultimo, Allyson Ponson lo competi den e 50 y 100 free.

robotstxt: allowed

filter: keep


text:
E contacto sospechoso riba pantaya, tabata nabegando e momento ey direccion di Aruba. E trace di e boto ta mustra cu el a bin for di Venezuela y ta rumbo pa Aruba.
Basa riba esaki, mesora e funcionarionan di Rescue and Coordination Center di Guardacosta, y e punto di sosten di Guardacosta na Aruba a tuma accion.
Un boto tipo Metal Shark hunto cu miembronan di Guardacosta y Arumil (milicia di Aruba) a subi abordo y a bay direccion di e boto sospechoso cu ya ta den awa teritorial di Aruba.
Na momento cu a intercepta esaki, Guardacosta a bin haya a haya un boto Venezolano den condicion hopi malo, y abordo 14 hende ilegal. E lancha tabatin 2 Outboard Motor cu casi no ta ni funciona drechi. Algun hende abordo so tabatin un Jacket di Salbabida bisti. Otronan ta djis bisti cu sweater.
Ademas di hende, e boto tabatin algun animal tambe abordo. Segun Guardacosta, e grupo di hende ilegal tabatin animalnan di especie indigena hunto cu nan.
Nan a haya un gai di pelea, 19 papagayo, y tambe un pakete conteniendo un substancia cu ta parce di ta un tipo di steroid. E animalnan tabata poni den haula traha djis cu un baki di plastico, riba cual ta pone waya di cura di galiña wanta cu cabuya y tie-wrap.
Algun persona for di e boto a wordo hisa den e Metal Shark, y algun funcionario di Guardacosta a bay riba e lancha pa asina trece nan rumbo pa Aruba.
Unavez cu a yega Aruba, tur Venezolano indocumenta cu a purba di drenta Aruba a wordo traspasa pa Warda Nos Costa y Cuerpo Policial di Aruba. Servicionan Veterinario a tuma e bestianan indigena. Tambe Dienst Volksgezondheid DVG tabata presente pa test e personanan indocumenta.
Segun Guardacosta a splica, e uso di un boto asina den mal condicion, a demostra un biaha mas ta ki tipo di riesgo e personanan aki ta tuma pa por yega na e islanan ABC. Pa colmo e dianan aki casi no tin gasolin mas na estado Falcon ni na estado Zulia, pues ta logra cremencha pa haya tiki combustible pa por subi lama y haci e ‘transporte’.
Guardacosta pesey ta avisa hendenan pa no tuma e tipo di tripnan aki. Ta un hecho cu e tipo di botonan cu ta wordo usa pa tranporta hende no ta den bon estado pa subi lama y cu e personanan cu ta nabega cu nan ta tuma un riesgo enorme.
No obstante esaki, Guardacosta ta sigui cu nan patruyahe intensivo pa cuida y vigila e awa maritimonan di Aruba, Curaçao y Bonaire. Patruya di Guardacosta ta ricibi asistencia for di Defensa den forma di e barco station Zr.Ms. Groningen.
Kustwacht tambe ta pidi ayudo di tur ciudadano cu ta detecta cualkier movimento sospechoso riba lama of na costa, si acaso ta detecta algo por yama 913. Cu ayudo di ciudadano nos por mantene e seguridad di e lama y costa di e islanan.
FUENTE: Agencias


text:
WILLEMSTAD – Werner Wiels i Aubert Wiels, ámbos tin krítika fuerte riba e forma kon Ministerio Públiko a realisá e investigashonnan den e kaso di asesinato di nan ruman hòmber, parlamentario Helmin Wiels.
Werner Wiels ta konsiderá ku henter e investigashon realisá den e kaso di asesinato di su ruman hòmber Helmin Wiels ta bou di nivel. E ta bisa ku e investigashon a kuminsá bon i tabata avansando. Pero un dado momento a bin dal den sierto elementonan poderoso den komunidat ku ta parti di ‘establishment’ ku tambe a yuda finansiá asesinato di Helmin Wiels i ku kende no por mishi.
Werner Wiels
Esei ta pone ku ta dal diferente tipo di buèlta den e kaso. Esei ta e motibu pa kual Werner Wiels no ta kere mas den e trabou ku ta hasiendo pa por logra solushoná e kaso. E ta kere ku ta ‘un milager’ lo mester pasa di manera ku por logra yega na solushoná e kaso aki.
“Hopi dje kosnan ku ta pasando ta un refleho di nos komunidat. Nos no ta manda mas na Kòrsou, ta ulandesnan ta manda. Ta nan ta disidí kua kaso si i kua kaso nan no ta sigui. Ta un nepotismo tin”, segun Werner Wiels. E ta bisa ku e meta di Ministerio Públiko ta pa sostené e gobièrnu di mucha mandá ku tin aktualmente.
‘Helmin no ta promé ni último ku a laga mata’
Aubert Wiels ta kere ku no a traha di forma diligente riba e kaso aki. “Awor ta buskando un manera pa por sera e kaso aki, pasó tin hendenan haltu i ku hopi poder den komunidat ku ta enbolbí den e kaso. Motibu pa kual no por mishi ku nan i ku tur probabilidat nunka nan lo no haña kastigu.”
Aubert Wiels
Sinembargo e no ta pèrdè speransa, ounke ku tin un wega grandi ku ta wòrdu hungá. Pasó Ministerio Públiko tabatin oportunidat pa por a drecha su imágen den komunidat, pero nan a skohe un posishon ku ta hasi mas daño ku e ta hasi bon.
Segun Aubert Wiels, esnan detené den e kaso di asesinato di nan ruman hòmber, ta esnan konsiderá chikí den e kaso aki. Pasó esnan grandi mes ku ta dispone dje kapital i ku ta tras di asesinato di Helmin Wiels, ta ‘safe na home’. “Helmin Wiels no ta e promé ni último ku e grupo aki a mata, pasó nan lo sigui mata miéntras ku tin menasa riba nan plaka i poder ku nan tin den komunidat.”


text:
Departamento di Cultura su encuentro y bonbini na John F. Kennedy Education Center.
DEPARTAMENTO DI CULTURA ARUBA (DCA) CU SU ENCUENTRO DI INFORMACION
Y BONBINI NA JOHN F. KENNEDY EDUCATION CENTER
Oranjestad – Departamento di Cultura Aruba (DCA)tabatin su encuentro di informacion y bonbini na su empleadonan cu awor ta situa na John F. Kennedy Education Center na Stadionweg # 37, Oranjestad Aruba.
Diabierna tabatin un encuentro ameno caminda cu Staf y empleado di DCA a topa otro hunto cu esnan encarga cu e edificio di JFK Education Center. Prome a trata y participa informacionnan necesario cu ta conta pa e edificio di JFK Education Center. Drs. Siegfried Dumfries, director (DCA) a plica esakinan y a elabora riba e mudamento. Na un dado momento sra. Jeanine Tujeehut, Hefe di Administracion y Finansas e ser sorpendi cu un ramo di flor di parti di e empleadonan den gratitud pa tur e trabou haci relaciona cu e mudamento durante dianan di fiesta y cu tur cos a cana bon.
Sr. Peter Auwerda, Consehero di Minister di Educacion, Ciencia y Desaroyo Sostenibel y sr. Danny Maduro, Coordinado Asuntonan Arkitectonico na DEA, ambos a hiba palabra pa informa tocante e reglanan di e edificio di JFK Education Center y con tur cos a bay. Nan tabata contento con sra. Jeanine a regla tur cos y tur cos a cana nechi. Asina e desea tambe na tur empleadonan di DCA un bonbini den JFK Education Center.
E tabata un atardi ameno den e seccion di cantine di JFK Educacion Center. Na final drs. Dumfries, director a gradici coleganan Jeanine Tujeehut y Julie Merencia, hefe di Seccion di Implementacion y kende tambe ta hefe interino di DCA. Na e mesun momento a invita tur hende pa e brindis na e ocasion aki.


text:
nick hardt
-
Buenos Aires 2018
Patrick y Nick ta perde di e duo Frances
Patrick Sydow y Nick Hardt ta perde di e duo Frances, Gaston/Tabur Despues di a gana nan prome wega den…Read More »
-
Buenos Aires 2018
Patrick ta elabora riba su weganan na Buenos Aires
Tenista Patick Sydow ta elabora riba su wega contra Merca unda e la cay venci den tres set. Tambe hunto…Read More »
-
Buenos Aires 2018
Victoria den Dobbel di Tennis
Tenistanan Patrick Sydow y Nick Hardt(DR) ta logra victoria den dobbel den e Youth Olympic Games 2018. Despues di a…Read More »


text:
KRALENDIJK – Gezaghèber Edison Rijna a papia siman pasá ku komunidat relashoná ku e situashon alarmante di Coronavírùs (CoViD-19) na Boneiru.
“Mi a kaba di reuní ku e tim di maneho insular, Eilandelijke Beleids Team(EBT), tokante e situashon di COVID-19 na Boneiru. Mi por anunsiá ku despues di a reuní, nos a disidí ku nos no ta bai kambia e medidanan ku tin awor. E tim multidisiplinario di polis, direktorado di Supervishon i Mantenshon i KMar esta Koninklijke Marachaussee lo sigui kontrolá si tur hende ta tene nan mes na e medidanan. Nos a disidí tambe ku mirando e situashon nos ta bai duna mas atenshon na salú mental i komunikashon. E kondishonnan pa biaha bini Boneiru no ta kambia. Kisas e kantidat di kaso lo sigui oumentá. Esaki ta pasobra tin hende a infektá promé ku nos a bini ku e medidanan nobo di fase 5.
Mi a nota ku tin pregunta kon bin ku tantu kaso di COVID-19 awor na Boneiru, tòg nos no ta pasa pa un nivel di riesgo mas haltu ku medida mas drástiko. Tin pregunta tambe kon ta posibel ku aña pasá ora no tabatin niun kaso di COVID-19, Boneiru a bai den lockdown, i awor ku tin un oumento di kaso, nos no ta hasi esei.
Aña pasá Boneiru tabata den lockdown pa tene e vírùs afó. Esei tabata un medida drástiko ku konsekuensia serio pa nos ekonomia. Den e tempu ei mundu henter tabata sa ménos di e vírus di loke nos sa awor. Durante algun luna a logra tene e vírùs di corona pafó di Boneiru.
Ku tempu e vírùs a yega tòg na nos isla. I meskos ku na otro parti di mundu, el a bini pa keda. Nos a siña biba ku e realidat akí. P’esei nos a kuminsá bakuná na Boneiru. Pa si mayan nos pega ku e vírùs, nos no ta bira masha malu ku konsekuensia ku esei ta pone basta preshon riba sektor di kuido.
Medidanan drástiko tin konsekuensia grandi pa nos ekonomia, empleo i forma di biba. Promé ku por tuma nan, departamentu di Salubridat Públiko ta konsiderá diferente kos. Por ehèmpel e kantidat di kaso di infekshon, i e kantidat di grupo di infekshon, esta cluster. Ta wak tambe e kantidat di kaso ku fuente konosí. Si tin un brote grandi na Boneiru ku fuente deskonosí, esei ta un problema serio.
Ta wak tambe si e kantidat di kaso ta pone preshon riba nos sektor di kuido. Bon mirá promé ku disidí pa bini ku medida mas severo, e pregunta ta si nos ta kapas pa kontrolá e situashon. Despues di konsiderá tur kos, departamentu di Salubridat Públiko ta konsehá pa tuma medida mas severo òf nò.
Siman pasá nos a pasa di nivel di riesgo 3 pa nivel 5. Nos ta konvensí ku e medidanan nobo ta sufisiente pa kontrolá e vírùs awor. Tene kuenta sí ku ta dependé di abo, ami i nos tur si nos ta logra. Ta nos tur mester tene nos mes na e reglanan pa nan tin e efekto deseá. Ke men keda kas ora bo no ta sinti bo kurpa bon i bai tèst. Por yama 0800 0800 pa hasi esei. Ta importante pa sigui mantené 1,5 di distansia i evitá di ta den grupo grandi di hende.
Si mi haña e konseho pa bai un nivel di riesgo mas haltu, mi ta hasi esei. Pero tanten no tin motibu pa esei, i abo i ami tene nos mes na e reglanan, no tin nodi di tuma medida drástiko. Direktorado di Supervishon i Mantenshon, kuerpo polisial KPCN i KMar lo sigui aktua severo si siudadano i empresario no ta tene nan mes na regla.
Laga nos tur sigui kuida nos mes i hende rònt di nos”, gezaghèber Rijna a tèrminá bisando.


text:
Persbericht
Un delegashon tékniko di Konseho Sosial Ekonómiko di Kòrsou (SER), ta asistiendo na algún reunión di komishonnan di trabou di CDES na Brasilia.
Brasilia/Willemstad, 16 di ougùstùs 2018 – Riba invitashon di sr. Luiz Eduardo Rodriguez Alvez, sekretario di e Konseho Ekonómiko i Sosial di Brasil (Conselho de Desenvolvimento Econômico e Social (CDES)), situá na e kapital federal Brasilia, un delegashon tékniko di Konseho Sosial Ekonómiko di Kòrsou (SER), konsistiendo di direktor/sekretario general sr. drs. Raul Henriquez i konsehero hurídiko mayó mr. Miloushka Sboui-Racamy, aktualmente ta asistiendo komo opservadónan internashonal, huntu ku nan koleganan dr. Gerardo Luppi i sr. Gustavo Carrizo di e Consejo Económico y Social de la Ciudad de Buenos Aires, Argentina, na algún reunión di komishonan di trabou di CDES.
E reunionan ta tumando lugá na e fasilidatnan di e skol nashonal di atministrashon públiko (Escola Nacional de Administraçao Pública, ENAP) na e kapital federal atministrativo di e pais Sud Amerikano di habla Portugues.
Despues di e apertura di e promé reunión di e komishon di trabou riba reforma tributaria (reforma fiskal) e delegashonnan tékniko di e SER-nan di Kòrsou i di Buenos Aires tabata tin un enkuentro ku sr. minister Eliseu Padilha, sekretario ehekutivo di CDES i minister prinsipal den e gabinete sivil di e presidente di Republika di Brazil sr. Michel Temer.
Durante e interkambio aki, e representantenan di e tres SER-nan a elaborá riba funshonamentu di nan respektivo organismonan i ki fórmula nan a i ta usando pa sigui alsa nan efektividat. E sekretario ehekutivo di CDES a trese pa dilanti ku durante e último añanan mas gremio- i segmentonan di sosiedat brasileiro (e.o. representantenan di sosiedat Afrobrasileiro, gruponan kultural i tambe mundu akadémiko) a wak e balor agregá di e organismo i konsekuentemente awe ta forma parti integral di dje, kondusiendo asina ei, te na sierto grado, na un komprenshon kresiente pa maneho sosio-ekonómiko di e gobièrnu federal, no opstante e retonan ku e país ta pasando aden aktualmente, e.o. un debe kresiente i un desigualdat sosial eksistente enorme a pesar di e reformanan fiskal ku a introdusí pa yega na un restribushon mas hustu di entrada den e pais.
E representantenan di e konseho di Buenos Aires a enfatisá ku nan ambishon prinsipal ta pa yega na un SER nashonal pa Argentina, mientras ku e delegashon tékniko di SER di Kòrsou a trese pa dilanti, den su kalidat komo sekretario general athunto di AICESIS (e asosiashon internashonal di SER-nan i institushonan similar) pa Latino América i Karibe su deseo ferviente pa sigui duna un impulso real pa logra reaktivá e ret CESALC, den kua konsehonan sosial ekonomiko di región di Karibe i di Latino Amérika tin representashon.
Den e próksimo dianan e delegadonan lo sigui den kombersashon ku otro pa yega na palabrashonan konkreto kon pa sigui kooperá ku otro den e kuadro institushonalisá di AICESIS pa reaktiva CESALC.
Riba e kombinashon di foto: E delegadonan den enkuentro ku otro.


text:
ORANJESTAD – Luna di october, luna di flor. Nos muchanan a siña e cantica aki na basisschool y durante misa rond di Aruba ta canta e cantica aki den luna di october. Dia 6 di october ta luna nobo. Un bon dia, segun nos adultonan mayor, pa planta of transplanta mata.
Directie Natuur en Milieu (DNM) ta e departamento encarga cu formulacion di e maneho tocante nos naturalesa y medio ambiente na Aruba. Ademas di esaki, DNM tambe ta yuda conscientisa riba temanan cu ta cay bou di e capa di Naturalesa y Medio Ambiente di cual un di nan ta e topico di nos flora, nos matanan.
Ministerio di Transporte, Integridad, Naturalesa y Asuntonan di Adultonan Mayor tambe a proclama luna di october como e luna di adultonan mayor. Nos generacionnan nobo tin masha hopi pa siña di nos adultonan mayor. Ta nan ta esunnan cu ta pasa e custumbernan, conocemento, cultura y hopi mas pa e generacion nobo. Si nos wak riba nos calendario, nan ta indica cu dia 6 di october ta luna nobo. Nos adultonan mayor ta bisa cu ora ta luna nobo, ta dia pa planta of transplanta matanan. Tambe tin hendenan cu pensamentonan diferente. Nan ta basa nan mes ariba e hecho cu nan ta planta tur dia y e matanan ta bay bon tambe. Hopi cientifico no ta basa nan enseñansa of estudio riba luna nobo of yen, nan no ta kere den esey. Pero generalmente plantamento tin hopi beneficio pa tur hende y nos planeta. Recientemente, nos a tuma nota di organisacionnan no-gubernamental cu tin accion di plantamento na diferente sitio na Aruba. Esaki ta di encurasha y aprecia masha hopi mes.
Na cuminsamento di luna di october nos minister president a pone riba su pagina social “Luna di october, luna di flor”, luna cu tur dia e lo pone un potret di flor pa asina alegra e dia. E ta invita un y tur pa join e den e challenge nobo cu el a yama #LunaDiFlorChallenge. Pa asina nos yena facebook yen di potretnan di flor. Na Aruba nos tin hopi mata local cu tambe ta saca flor bunita. Por pensa ariba e matanan cu ta floria geel manera Kibrahacha, Foyo di cruz, mata Combles, Cawara di mondi, Curahout, Brazil, Taki, Supi, Tuna, y asina por menciona hopi mas.
DNM kier uni na e yamada di minister president pa no solamente pone un bunita potret di flor riba e plataforma social Facebook, pero tambe riba 6 di october planta un mata of transplanta un mata. Ora di haci uzo di e #LunaDiFlorChallenge por pone un flor di un mata local cu ta saca flor, por pone e color di flor cu e mata ta saca y pone #Dnmaruba pa nos por wak e flornan y e nomber local. Feliz luna di october dedica tambe na nos adultonan mayor. Nos ta yama boso danki pa boso conocemento.


text:
Pa e motibo aki den su proyecto Hunto Grandi, Grandi Hunto ta dedica luna di october completo cu actividadnan pa adultonan mayor. Lo organisa e.o. Caminata, Car rally, charla, Nochi Luna yen, bishita na museo, sportdag.
FMTB ta traha dirigi ariba cu un dia comunidad completo lo sa di brinda respet y reconocimento sincero na grandinan kendenan pa añanan a traha na bienestar di comunidad di Aruba.
Frutanan di nan trabao ta e.o.:
- Status aparte di Aruba denter di Reino Hulandes.
- "Trabao igual Pago igual". Te 1991 hende muhe y tambe hende homber soltero tabata gana menos cu homber casa haciendo mesun trabao. Na 1992 a logra via huez pa elimina e discriminacion aki. Esta haciendo mesun trabao, pago ta igual.
Den e siguiente calender ta haya un bista di e actividadnan cu Proyecto Hunto Grandi, Grandi Hunto Y Fundacion Movemiento ta Bida hunto cu otro instancianan tin planea pa october.
Pa mas informacion of pa inscribi por yama Rosa Leon 6419272 of 5868651 durante oranan di oficina dia dialuna pa diabierna.
Tur adulto mayor ta keda cordialmente invita pa participa na e actividadnan aki.


text:
Den e sektor di infrastruktura i planifikashon urbano di ministerio di Tráfiko, Transporte i Planifikashon Urbano, e organisashon Servisio pa Atministrashon i Maneho di Tereno Públiko (Domeinbeheer) ta responsabel pa asigná i manehá terenonan públiko, awanan teritorial i propiedatnan inmóbil di Gobièrnu di Kòrsou na un manera optimal.
Domeinbeheer ta emití terenonan públiko na siudadanonan òf kompanianan pa nan por traha kas, pa metanan komersial, industrial, turístiko òf agrario. Pa hasi esaki, Domeinbeheer, na nòmber di Gobièrnu di Kòrsou, ta kobra èrfpagt òf hür.
Banda di tur esaki, Domeinbeheer ta atministrá i manehá terenonan na nòmber di Gobièrnu di Kòrsou.
DOMEINBEHEER TIN E SIGUIENTE TAREANAN PRINSIPAL:
- Desaroyá reglanan i instrumentonan pa por manehá terenonan i edifisionan di Gobièrnu i tambe pa por manehá awanan teritorial di Kòrsou.
- Registrá terenonan di Gobièrnu, awanan teritorial, i edifisionan di Gobièrnu.
- Prepará terenonan pa konstrukshon.
- Duna tereno di Gobièrnu na persona òf organisashonnan pa nan usa den diferente forma, sea pa traha kas, uzo komersial, industrial, turístiko òf agrario.
- Manehá e parti di atministrashon finansiero di terenonan di Gobièrnu, playanan, awanan teritorial, edifisionan i demas propiedatnan inmóbil di Gobièrnu.
- Inspektá i kontrolá terenonan di Gobièrnu, awanan teritorial, edifisionan i demas propiedatnan di Gobièrnu pa sòru ku nan ta keda usá segun regla.
- Kordiná proyektonan pa desaroyo di terenonan di Gobièrnu.
- Bende terenonan di Gobièrnu, edifisionan i demas propiedatnan inmóbil di Gobièrnu.
- Manehá atministrashon di edifisionan di Gobièrnu.
Por akudí na Domeinbeheer pa entre otro e siguiente servisionan:
- Informashon General
- Èrfpagt i hür
- Prolongashon di Èrfpagt
- Kanselashon di Èrfpagt
- Traspaso i splesmentu
- Kambio di hür pa Èrfpagt
- Okupashon Ilegal i Mantenshon di Òrdu
- Formalisashon
STRUKTURA
Pa por kumpli debidamente ku tur su tareanan, Domeinbeheer tin e siguiente struktura organisatorio:


text:
Enbes di aumenta salario minimo sin base legal na un forma retroactivo y sin consulta SER (Sociaal Economische Raad) manera ley ta prescribi (cu por cierto a duna un conesho negativo na 2016), y sin motivacion economico mirando cu por papia di un deflacion y un crecemento economico negativo di -0.5% na 2015 y -0.2% na 2016 segun e Outlook economico di Banco Central, lo no tawata mihor pa enfoca na baha costo di bida unda cu por a duna contenido real na un alivio financiero pa nos hendenan?
Aruba ta den un recesion economico y aumentando gastonan pa e dunador di trabao lo hustamente hiba na aumento di “cost of doing business” y consecuentemente na aumento di costo di bida mirando cu nan tambe lo no por absorba e aumento aki y lo pasa e costo pa e consumidor.
Otro resultado lo ta tambe cu aumentando e costo di haci negoshi lo no promove creacion di cuponan di trabao.
Partido MEP ta propone pa enfoca riba solucionnan sostenibel pa reduci e costo di bida manera entre otro:
- Introduccion di un control mas riguroso y confiabel di prijsnan di productonan di prome necesidad;
• Ampliacion di e canasta basico;
• Explora importacion for di region y Latino America di productonan di calidad y na un mihor prijs;
• Stimula agricultura, cria y pesca, y comercialisa esaki pa asina baha e dependencia di importacion di cierto berdura, carni y cuminda di lama;
• Explora e posibilidad di importa gasolin di paisnan den region, caminda prijs di gasolin ta mucho mas abao cu aki na Aruba;
• Explora formanan di energia alternativo cu lo reduci gastonan di awa y coriente inmediatamente pa e consumidor;
• y varios otro solucion mas cu lo keda publica den nos programa cu lo wordo comparti a termino corto.
Nos hendenan mester wordo yuda cu solucionnan sostenibel pa por hiba un bida digno y no wordo manipula cu un aumento di kisas 33,50 florin (menos di $20) pa luna mientras e costo di bida y medidanan ta sigui aumenta.
Nos kier wak un alivio financiero real, nos kier wak un Cambio, y si duna nos di partido MEP e oportunidad, nos lo traha duro pa logra esaki!


text:
A traspasa maneho di 16 areanan proteha pa Fundacion Parke Nacional Aruba
Saliñanan y rooi lo wordo maneha conhuntamente cu DOW
E siman aki a tuma luga un momento historico sumamente importante pa Aruba.
Minister di Desaroyo Teritorial, Infrastructura y Medio Ambiente Marisol Lopez - Tromp conhuntamente cu Natasha Silva (General Manager Fundacion Parke Nacional Aruba) y Frank Benita (Hoofd Beheer Waterschappen), a firma e Decreto (Landsbesluit) traspasando e maneho di e 16 areanan di naturalesa proteha, pa Fundacion Parke Nacional Aruba (FPNA). E zonanan cu tin Rooi y Saliña lo tin un maneho conhunto entre FPNA y DOW.
Trayectoria
5 di Mei 2020 Minister Marisol Lopez - Tromp a firma e Decreto Ministerial Gubernamental caminda cu a concretisa e proteccion di e 16 areanan cu gran balor di flora y fauna na Aruba. E proceso aki tabatin un trayectoria basta largo cu a inicia for di aña 2013, a traves di un mocion entrega pa proteha e areanan aki. E tempo ey Minister Lopez - Tromp como Parlamentario a firma na fabor di e mocion, awor como Minister encarga cu Medio Ambiente, el a finalisa e trayecto ey.
Cu e traspaso di maneho di e 16 areanan pa FPNA, ta duna contenido na e proceso aki cu pa basta aña tabata andando, na bienestar di nos flora y fauna.
Por ultimo Minister Lopez - Tromp a enfatisa cu ta sumamente importante pa comunidad ta consciente di e rikesa y balor natural di nos isla. Pesey ta importante pa sigui e reglanan di locual cu mag of no mag den e areanan aki por medio di borchinan cu indicacion. Si nos no cuida e areanan di balor aki, tur lo wordo destrui y nos lo perdenan.


text:
Klenku i panchi
Seri di Herensia Kultural
Boneiru den pasado tabata produsí su mes klenkunan pa traha kas. Esaki ta nifiká pues ku e isla aki tin e materia prima pa traha klenku. I e materia prima aki ta na kantidat abundante riba e isla, anke no ta hasiendo uso di dje mas.
Konsiderando ku mayoria kas di piedra ku dak di panchi na Boneiru a keda konstruí den e periodo despues di sklabitut te den dékada binti di siglo 20, tempu ku a introdusí sèmènt riba e isla aki, por asumí ku mayoria di kas di e époka ei a usa panchinan trahá lokalmente pa nan dak. Tambe a hasi uso di klenku den konstrukshon di nan fogon.
Despues di abolishon di sklabitut na 1863, gobièrnu a kuminsá pensa riba un desaroyo ekonómiko di Boneiru pa haña mas oportunidat di trabou pa esnan ku a haña nan libertat. Un di e aktividatnan ku a krea tabata esun di trahamentu di klenku i panchi pa dak di kas.
Na aña 1866 a lanta un fábrika di panchi den e plantashi Amboina. E fábrika aki tabata un éksito i p’esei su aña siguiente, na 1867, nan a lanta un fábrika di klenku na Antriol parti sùit, pabou di kaminda, den e área di Tanki Abou.
For di plantashi Amboina bini abou, te den e área di Tanki Abou i e terenonan banda di santana katóliko, tin e kalidat di klei nesesario pa traha klenku. E klei aki sinembargo, di akuerdo ku investigashon i eksperimentunan hasí, no ta apropiá pa traha artefaktonan mas fini.
Diferente persona konosí den historia di Boneiru tabata enbolbí ántes ku e industria di klenku i panchi. Por menshoná aki entre otro famia Wijman, ku ta biba no mashá leu for di Tanki Abou. E famia aki a traha hopi na e fòrnunan den e besindario ei. E doñonan mes di e fòrnunan di klenku aki tabata Cai Craane, Jules Provence, Pamelis Vianova, Julio Herrera i por último L.D. Gerharts.
Den siglo 19, pues di 1866 bini ariba, Boneiru a eksportá hopi klenku i panchi. Tabata usa e klenkunan aki den konstrukshon di kas, fòrnu di sentebibu, fòrnu di pan, i otronan.
Na momentu ku a kuminsá ku konstrukshon di un refineria petrolero na Kòrsou, na 1915 e kompania en kestion tabata hasi hopi pedida di klenku na Boneiru. Tabata usa e klenkunan aki tantu den konstrukshon di fundeshi di e tanki i edifisionan riba e tereno di refineria, komo den konstrukshon di kas pa empleadonan di e kompania. Diferente di e edifisionan ku tabatin ántes na Dam Negropont na Kòrsou tabata konstruí di klenkunan boneriano. Na 1918 e pedida tabata asina tiki ku e produkshon a para. Entre 1921 i 1928 a sigui produsí ku regularidat.
Un di e doñonan hopi konosí di fòrnu di klenku den siglo 19 na Boneiru tabata Pamelis Vianova, ku huntu ku su ruman hòmber, yama Gloromí, a yega Boneiru for di Vela de Coro, Venezuela, via Kòrsou. Su ruman Gloromi no a keda Boneiru. Ela bolbe Kòrsou i Vela de Coro. Nan ta konta ku Gloromi tabata un kurioso, un kurandero, ku tabata herebé yerba komo remedi pa hende enfermo.
Pamelis tabata un figura interesante i straño tambe. E tabatin su kas na Antriol. E tabata gusta kabai, ma e tabata gusta su muhénan tambe, anke ku su muhé fiho tabata Leonora Wijman. Pamelis tabatin un kantidat hopi grandi di yu, tantu na Boneiru komo na Kòrsou.
Pamelis tabatin masoménos 25 hende tabata traha na su fòrnu di klenku pegá ku Tanki Abou. Esaki ta indiká ku tabata trata di un industria hopi importante.
Un otro doño di fòrnu di klenku tabata Cai Craane, ruman di Nechi Craane, komersiantenan hopi konosí ántes na Boneiru, kendenan tabata doño di diferente plantashi i kunuku grandi. Entre otro Karpata i Santa Barbara tabata di e famia Craane aki.
Tabata Cai Craane ku a hasi negoshi ku e kompania ku a establesé refineria na Kòrsou den e promé dékadanan di siglo pasá. Barkunan di bela tabata sali ku yen di klenku pa Kòrsou, tresiendo asina bon entrada pa Bonerianonan.
Clara Serberie, kariñosamente yamá Chi Clara, huntu ku seis otro mucha muhé di su edat, tabata pa stiwa klenku den fòrnu. (Parse ku e tabata mas tantu un trabou di hende muhé. Un dia un aksidente a sosodé durante e trabounan na e fòrnu aki, poniendo ku Chi Clara a heridá su brasa. E dòkter ku a atend’é tabata Alfons Gabriel, kende a yega di publiká un bunita buki di Boneiru, yamá “Tschogogo”. Chi Clara a keda 10 dia interná na hòspital, kaminda ela bini den kontakto ku sùrnan. Mas despues ela haña trabou na hòspital, kaminda ela traha te ora ela baha ku penshun. Despues ela keda biba tambe na Kas di Sosiegu, kaminda ela fayesé.
Den dékada 40 di siglo pasa N.V. Handelsmaatschappij Kralendijk a hasi un intento klenku di klei di Bonaire i di Kòrsou, pero sin éksito.
Fuente
Antoin, F.D. – Pueblo di Kunuku Bieu – FUHIKUBO, Bonaire 1998
Hartog, J. – Bonaire; Van Indianen tot Toeristen – Gebroeders De Witt, Aruba 1957
Nooijen, R.H. – Isla di Papa Cornes – Bonaire Offset Printing, Bonaire 1985
Newton, M.A. – Architektuur en bouwwijze van het Curaçaose huis, Werkgroep Restauratie 1990
Informantenan: Clara Serberie, Pamelis Wijman.
Teksto: Boi Antoin, portrèt: Boi Antoin.
Deloitte & Touche a patronisá e artíkulo aki.


text:
Un unidad tecnico procedente di Hulanda di Forsanan Real di Ehercito (Koninklijke Landmacht) ta eherce ehercicio durante e periodo venidero tanto na Aruba, Corsou y Sint Maarten. Awe e ekiponan grandi cu ta regarda esaki ta yega Corsou, via transporte maritimo. E ehercicio, titula ‘Caribbean Engineer’, ta cuminsa riba 27 di september y ta dura cuater siman.
E unidad, ‘101 Geniebataljon’, ta consisti di tecnico/ingenieronan cu diferente experticio. Nan ta militar y tambe specialistanan riba tereno di construccion. E periodo venidero nan ta ehecuta un programa cu, di un banda ta consisti di diferente ehercicio militar (entre otro na Wacawa y Parke Nacional Arikok) y di otro banda nan ta bay cuminsa cu multiple tarea di construccion pa diferente entidad, entre otro pa defensa mes.
Di e forma ey e expertonan den construccion, encarga pa Carmabi ta bay cuminsa den e area di naturalesa na Sint Joris (Corsou) cu un brug pa peaton na un crusada di awa chikito. Na Parke Nacional Arikok na Aruba, e militarnan ta sostene, entre otro, un proyecto di sostenibilidad di ‘Kite Power’, caminda ta bay haci un test, pa genera energia pa medio di un fli grandi. Diferente servicio ta necesario pa esaki.
Tambe pa defensa mes e unidad di expertonan ta bay cuminsa traha. Asina na Kazerne di Marina na Savaneta ta bay construi un cas pa practica ehercicionan di ‘desempeñonan den areanan urbano’.
Ehercicio den circunstancianan climatologico desafiante
Pa e unidad cu ta bini for di Hulanda, e ehercicio na Aruba, Corsou y Sint Maarten tin un balor agrega amplio. E circunstancianan climatologico den region Caribe ta comparabel cu e circunstancianan den hopi area di mision. Pa e motibo ey e ehercicio aki ta duna e oficialnan di ehercito e chens pa por train den circunstancianan similar.
E unidad ta consisti di mas cu 150 militar cu ta reparti y ubica riba e tres islanan. Pa e trabounan di construccion tin 40 vehiculo militar cu a manda via transporte maritimo pa Corsou y Aruba. E barco a yega awe den waf di Willemstad. Ta descarga un parti di e vehiculonan eynan y despues e barco ta sigui nabega direccion Oranjestad na Aruba. Un parti chikito di e unidad ta sigui un programa di ehercicio na Sint Maarten. E ehercicio ‘Caribbean Engineer’ ta dura te cu dia 22 di october.
COVID-19
Tur e militarnan cu ta biaha y ta drenta nos pais, adelanta (no mas cu 48 ora) a test negativo pa COVID-19 y ta completamente vacuna. E unidad ta sigui cu e instruccionnan cu ta valido na Aruba, Corsou y Sint Maarten.


text:
Promovendus
Un promovendus (na latin: esun ku tin ku promové) ta un persona ku pa medio di hasi un investigashon sientífiko kompletamente independiente i pone e resultadonan den un tésis ke haña e titulo akadémiko doctor.
Segun normanan hulandes un promovendus no ta un studiante, pero un persona ku ta produsí konosementu sientífiko. Ta p’esei hopi di e personanan aki ta den servisio di un universidat na Hulanda. Pero tambe ta posibel pa promové dor di hasi un investigashon den un laboratorio industrial, un hospital òf un biblioteka sientífiko.


text:
ORANJESTAD - Riba un diadomingo mainta di siman pasa masha ameno, Prome Minister Evelyn Wever-Croes a celebra hunto cu famia y conocirnan, e cumpleaño di Señora Mary Louisa Benjamin.
Señora Mary a cumpli e bunita edad di 109 aña. Mas di un siglo di amor y experencia brinda na tur cu ta rond di dje. Esaki sigur ta un bendicion grandi.
Señora Mary a cumpli 109 aña dia 14 di juli ultimo y señora Mary ta di aña 1910 kende a laga su isla St. Kitts y a bin establece su mes na Aruba na un edad hopi jong.
Aki Señora Mary a traha pa varios famia haciendo trabounan di cas pero mas stricando masha hopi paña, loke cu Señora Mary ta bisa e ta miho den dje. Señora Mary a lucha pa hiba su famia padilanti y a logra construi su propio cas apesar cu Señora Mary ta bisa cu e temponan aya no e tawata gana hopi placa pero a sa di spaar pa realisa su propio cas. Di esaki, nos por siña hopi di Señora Mary.
Prome Minister hunto cu Minister Glenbert Croes y Minister Otmar Oduber a pasa bishita y felicita Señora Mary dia di su cumpleaños. Hunto cu su yiu Jozef y bisiñanan Kock y Señora Nathaly Croes, a celebra y canta pa sra Mary. Tawata un diadomingo mainta hopi agradabel na cas di Señora Mary kende por cierto a disfruta di su sorpresa y a conbersa cu tur presente.
Pabien Señora Mary.


text: Diadomingo mainta a drenta informe di un auto sospechoso laga atras dilanti di un cas na Montana, mesora a dirigi un patruya na e sitio na yegada di e patruya a bin compronde cu alrededor di 6’or di mainta un auto a yega para dilanti un cas y e chauffeur a baha ranca na e prota pero pa ora e doño a sali e chauffeur a core bay. Polis a controla e number y un patruya di Santa Cruz a bay Macuarima na cas di e doño di auto y esaki a bisa di a fia su yiu e auto pero ora a yam’e e yiu a bisa cu e auto a daña cun’e y a lague eynan. Pero e doño a laga sa cu awe mes e lo pasa busca e auto.


text:
RIJKSDIENST
CARIBISCH
NEDERLAND
Elekshonnan pa Konseho Elektoral
Den komienso di 2019 a tuma lugar un kambio importante riba e islanan BES (Boneiru, St. Eustatius i Saba). Tut habitante di por lo menos 18 aña por postulá nan mes komo representante di pueblo dentro di e Kolegionan Elektoral. Asina kada isla ta haña influensiá dirèkt riba komposishon di Eerste Kamer na Hulanda. Esaki mester a bira notisia di dia riba e islanan. I kon nos por a realisá esaki mihó ku no ta pa medio di merkadeo riba Facebook?
Pa perkurá ku kandidatonan postulá nan mes pa Kolegionan Elektoral di kada isla, tabata importante pa kuminsá na kuminsamentu: duna un splikashon tokante di Eerste Kamer i Konsehonan Elektoral. Asina e promé fase di e kampaña a kuminsá.
A base di location targeting nos a spreit avisonan pagá riba Facebook ku bo por a klek ariba pa mas info tokante di e tema aki pa kada isla apart. Ku avisonan pa klek i un video informativo, nos por a informá tur habitante di e islanan tokante di Eerste Kamer, Kolegionan Elektoral i elekshonnan den Caribisch Nederland. Ku un CPC ku un averahe super abou di €0,10 i un CTR di 2,34% tantu e kliente komo nos mes tabata hopi satisfecho!
Ora pa stap dos:
Informá gruponan di interes tokante e importansia pa hende postulá nan mes pa Kolegionan Elektoral. Aki nos a hasi uzo di diferente posibilidat pa hasi propaganda. Asina nos a hasi uzo di un propaganda di telebishon, banners státiko ku imágennan rekonosibel di e islanan i Facebook Canvas (Instant Experience).
Gruponan di interes tabata haña e avisonan pa mira tantu na papiamentu, ingles komo hulandes. I ku éksito! Apenas despues di algun dia ya e avisonan a logra un CTR promedio di 4.24% i nan tabata mira e diferente Canvas-nan pa un promedio di 18 sekònde. A logra hala atenshon di e grupo di interes!
I finalmente:
E di tres i último fase di e kampaña ta ranka sali. Aki nos ta laga e habitantenan di e islanan BES drenta akshon di bèrdat. Awor ta e momentu pa logra ku tur hende, tantu hóben komo bieu, sa ku nan por postulá nan mes riba 4 di febrüari pa Kolegionan Elektoral.


text:
E prome encuentro di e ‘Derby di Capital’ di e campeonato actual entre River Plate di Madiki y RCA di Solito tabata un “affair agri-dulce” pa fanaticonan. Un wega cu a cuminsa cu bon intencion, inocente y deportivo, pero cu a cambia bira hopi slordig, tenso y bruto pa ora cu e pitaso final a zona.
RCA ta biniendo di gana nan prome wega di e campeonato aki y River Plate ta bini di un empate. RCA a tuma iniciativa inicial den e wega aki y a cuminsa tira den atake di biaha, sabiendo tambe cu River ta un ekipo miho ora nan ta atakando y no defendiendo. E prome gol a cai na minuut 4 caba den pia di Frederick (Ronald) Gomez di RCA despues di un mal comunicacion y pifia den defensa di River, Gomez ta probecha y ta touch e bala den net pa RCA bai ariba 1-0 asina tempran.
RCA ta sigui tira dilanti despues di nan gol, tratando di tene e bala for di River, purbando tambe pa probecha ya cu River no por a organisa nan mes adecuadamente pa cuminsa ataka, pero mane nos a bisa River no ta un cuadro cu por sinta defende atras, nan mester di e bala unda nan tin mas forsa. RCA ta bolbe haya chens grandi pa anota atrobe na minuut 7, pero Gomez ta tira net na banda. River en cambio ta hunga wega di contra-golpi, ya cu RCA tabata controlando medio-campo tambe, pero e wega aki a yuda nan cu algun yegada propio.
Apesar cu RCA tabata comandando e tempo di wega y posesion di bala, toch River a cuminsa haya mas chensnan despues di e prome cuarto di wega. RCA mas bien tambe a sigui cu oportunidad nan di gol y penetracion pero ningun di dos ekipo tabata skerpi den nan ehecusion riba gol. E wega tabata mas bien uno di hopi “slordigheid”, un wega di hopi rebote y intercepcion, inconsistencia. Pa ora e prome mei ora di wega a yega, ya e velocidad y intensidad di wega a baha hopi caba. Asina mes River a probecha di un pifia den defensa di RCA na minuut 30 p’asina Leonuar Croes anota pa e empate 1-1.
Despues di e gol di River e wega a “slowdown” mas ainda mientras cu skopmentonan a cuminsa incrementa. Ta den e momentonan ey mes na minuut 33, Ronald Gomez di RCA ta scapa riba hala drechi y ta pone e bala den net cu un bon disparo pa duna RCA bentaha di 2-1.
River ta contesta di biaha y net dos minuut despues di e gol di RCA na minuut 35, ta Leonuar Croes atrobe ta hasi e wega 2-2. River despues ta sigui cu iniciativa y posesion di bala pa varios minuutnan, RCA mas bien a bai mas den un rol di contra-golpi, cu a resulta di ta hopi peligroso pa River cu tabata tira duro dilanti lagando buraco atras. Na final di e prome tempo mei mei di weganan bruto referee Bedoya ta pita pa halftime.
Den e di dos tempo RCA a cuminsa atrobe den atake, mescos cu inicio di e prome tempo, purbando di sorprende River, hortando e iniciativa di wega, cu algun yegada pero mas tanto cu tironan di afo, vooral di Jean Luc Bergen, a demostra di por causa problema pa River, toch RCA no a logra concretisa apesar di a purba pa largo tempo. Pa ora a yega e punto mita di e di dos tempo ya e wega a bolbe cai hopi den calidad y precision, mas bien e wega a bira “aspero” y negativo cu hopi discusion y skopmento, carchinan a cuminsa cai atrobe pa ambos ekipo, hasta pa hungadonan riba banki, referee a hasi su best pa controla e situacion, pero e atractividad di futbol si no tabata presente. Pa ora a yega e ultimo cuarto di wega, e bala tabata lora mas rond di e circulo central, un toma y dame rond di mid-veld cu algun tironan riba porteria pa ambos ekipo pero sin por a causa gran peligro. Un tipo di “stalemate” te cu e pitaso final y e empate entre e dos ekiponan.
Resultado final anto River Plate 2 – RCA 2, e ekiponan a parti punto. Ronald Gomez di RCA tabata nos ‘Man of The Match’. RCA a keda cu 4 punto riba tabla y River Plate cu 2 punto.


text:
Entre konfèti i Skèrpentina ta título di e buki i e pelíkula: Karnaval, kurason di un pueblo!
Entre konfèti i Skèrpentina ta título di e buki i e pelíkula: Karnaval, kurason di un pueblo!
Coridja Stars Productions ku dos obra di nivel i pa Historia di è fiesta di euforia
“Karnaval di Kòrsou”
Durante di un rueda di prensa ayera tardi na The Movies, Coridja Stars Productions a presentá otro mahestuoso proyekto pa seya historia di nos fiesta máksimo kultural karnaval.
Presidente di Coridja Stars Productions, sra. Corrine Djaoen-Genaro, a konta ku e la usa tur su energia i amor ku e tin pa e fiesta, pa realisá tantu e buki komo e pelíkula.
E kombinashon aki lo yuda informá, forma I eduká generashonnan ku ta sigui’.
Minister di Ekonomia sr. Steven Martina su palabranan elokuente, a ilustrá e balor di un proyekto asina’ki pa kultura, ekonomia I turismo.
Den un palabra, un pesentashon ku a laga prensa bon informá i enkantá ku e regalo pa Pueblo di Kòrsou.
Nos komunidat lo keda benefisiá pa medio di un resúmen i kompilashon di kon tur kos a kuminsá i desaroyá den e goya ku nos tin…nos kos…nos kreashon…nos orguyo ..” Kurason di un Pueblo”.
Sr. Norwin Pieternella a bini ku e título di e obra skibí “Kònfèti i skèrpentina”
Kònfèti i skèrpentina ta inspirá riba e punto di bista festivo, kaminda den selebrashon un eksploshon di alegria ta kulminá den un yobida kolorido, dòrnando kualke espasio será òf públiko. Kònfeti i skèrpentina for di inisio i te ku presente ahinda ta keda usá den nos máksimo ekspreshon/ selebrashon di alegria…..Nos Karnaval i entre nan….historia i rekuerdonan bunita ta keda BIBU.
Mas aleu sr. Pacheco Domacasse a splika su motivashon pa partisipá na realisashon di e proyekto:
Permití mi formulá mi motivashon pa partisipá na realisashon di e proyekto ‘Historia di Karnaval di Kòrsou’ di e siguiente manera:
Ta trata aki di dokumentashon di proseso evolushonario di historia di karnaval di Kòrsou den transkurso di tempu; un proseso ku sin duda por ser konsiderá komo un di e hazañanan popular i sosio-kultural mas importante di Pueblo di Kòrsou e último 10 dékadanan. Riba su mes dokumentashon ta di gran importansia, pasobra e ta informativo-edukativo i konsekuentemente ta ampliá konosementu riba sierto tereno spesífiko. Esaki na su turno ta kondusí na formashon di un mihó opinion i balorashon korekto di importansia di sierto realidat òf fenómeno.
Pa loke ta trata e obra ‘Historia di Karnaval di Kòrsou’ a hasi e máksimo esfuerso pa intensifiká e benifisionan di dokumentashon deskribí, dor di proyektá historia evolushonario di nos Karnaval den un konteksto mas amplio i dimenshonal. Esaki pues, lo aportá na un konosementu mas detayá i konsekuentemente mas kla i kompleto di e tópiko konserní. Den e kuadro aki a krea struktura di e obra riba e siguiente partinan básiko: Evolushon di karnaval for di fiestanan popular na Oropa Antiguo; Origen di e nòmber ‘karnaval’ na Roma Antiguo; Yegada di karnaval na Kontinente Merikano; Plamamentu di Karnaval den Suramerika; Origen di Karnaval Karibeño na Trinidad & Tobago i Evolushon di karnaval na Kòrsou.
Sr. Dolph van Stapele a konta, kon e la drenta den e proyekto ku pa su persona “Kòrsou meresé”. Karnaval, kurason di un pueblo.
Dos aña pasá, karnavalista Corrine Djaoen-Genaro a aserkà mi pa traha un pelíkula di e historia di karnaval di Kòrsou ku en parte 50 aña di karnaval modèrnu di Kòrsou. Mi a tuma e proyekto ku brasa habrí. Esaki a resulta den un kolaborashon fantastiko i un obra genial.
Dolph ta deskribí e pelikula komo un retrato di e hende tras di karnaval. E obra ta tira un bista riba historia di nos karnaval, pero e enfoke ta mas riba e kaminda pa nos gran marcha!
E obra a wòrdu trahá tumando en kuenta ku e fiesta kultural aki ku tin un gran impakto riba nos pueblo I lo wòrdu kompartí internashonalmente. Karnaval ta wòrdu selebra mundialmente; esaki ta e edishon Kurasoleño.
Nos ta bibando den tempunan straño i pa promé biaha den hopi tempu nos no ta bai selebrá karnaval. Ohalá e pelíkula aki lo por sirbi komo un bunita homenahe na di karnaval di Kòrsou.
Dolph tin 25 aña bibando na Kòrsou. Ela siña e trabou di sineasta aki mes i a kuminsá traha komo kamarógrafo den 1997. Además semper ela usa su fishi pa profilá Korsou na diferente manera den eksterior. Komo kamarógrafo ela traha pa NOS i a produsí varios komersial lokal i internashonal. Tempu di Beijing na 2008 huntu ku in tim chikitu e tabata responsabel pa notisianan di radio, korant i televishon pa Kòrsou. Pero probablemente ta ‘Tula, the Revolt’ ta su trabou mas konosí. Aparte di su funshon komo kamarógrafo e tabata ko-inisiador. Ku su ekperensha amplio den e aria aki Dolph su vishon ta pa elevá e industria di sine na Kòrsou na un plano mas haltu dor di konstruí un puente pa e mundu di sine internashonal. Huntu ku entre otro produkshonnan resien manera Buladó i Atardi, e obra aki ta pinta un pintura variá di nos dushi isla. Tin hopi kuenta mas pa konta, segun Dolph. Dolph sigur lo no stop ku e mundu di sine.
Coridja Stars Productions ta gradisí su patrosinadó I sostenedónan ku ta: Curacao Tourist Board, Medical Laboratory Services, Vertegenwoordiging van Nederland, Curacao Airport Holding, Curacao Ports Authorithy, UTS, Diamonds Casino Maduro & Curiel’s Bank, Bureau Telecommunicatie & Post I Dutch Caribbean Air Navigation Services.
Coridja Stars Productions ta spera ku Pueblo di Kòrsou lo tin momentonan ameno I edukativo den seno familiar, sosial i/o karnavalesko.
Tantu e buki komo e pelíkula lo estrená na Kòrsou dia 4 di febrüari 2021.
Karchi lo ta na benta for di 1 di janüari 2021 na The Movies Curacao.


text:
Eskosia
Eskosia (ingles i eskoses: Scotland, Eskoses-Galiko: Alba) ta un pais den Oropa. E ta un parti di Reino Uni. Okupando un tersera parti di e isla di Gran Bretania, e tin frontera ku Inglatera na parti suit i ta mará pa e Laman Nort na parti ost, e Oceano Atlantiko na parti west, anto e Kanal Nort i e Laman Iriko na parti suitwest. Ademas di e tera fiho Eskosia tin mas ku 790 isla, inkluyendo e islanan nort i esunnan Hebride; ku tin un grandura ku ta varia entre riba di 200.000 ha (Lewis i Harris) te ku un mas tiki ku 1 ha (Eilean Donan).
Edinburgh ta e kapital di e pais i di dos siudat mas grandi, ademas di ta un di Oropa su sentronan finansiero mas grandi. Edinburgh tabata e siudat di mas importante pa e Iluminashon di Eskosia durante e siglo 18, ku a transforma Eskosia den un luga di poder komersial, intelectual, i industrial di Oropa. Glasgow, e siudat eskoses di mas grandi tabata eskosia su siudadnan mas industrial anto aworaki ta keda den e area con-urbano mas grandi. Awanan teritorial di Eskosia ta konsisti di un sektor grandi di e Atlantiko parti nort i e laman nort, konteniendo un di e reservanan di zeta krudo mas grandi den Union Oropeo. Esaki a duna Aberdeen, e di tres siudat eskoses den grandura, e titulo di Oropa su kapital di zeta.


text:
ORANJESTAD — Departamento di Imigracion di aeropuerto Reina Beatrix ta manda turistanan Venezolano cu no tin placa cu nan of prueba cu nan ta keda na un hotel bek pa nan pais inmediatamente.
Segun hefe di departamento Gerald Vingal, ya na Venezuela e noticia ta coriendo cu no ta asina facil mas pa bin Aruba sin placa of un lugar valido pa keda. E ta bisa cu imigracion di aeropuerto ta riparando caba cu tin menos caso di bishitantenan cu ta yega Aruba sin placa cash of un prueba di boeking na un hotel.
Ariën Rasmijn den combersacion cu hefe di Departamento di Imigracion Gerald Vingal
Te hasta tin hende yamando for di Venezuela pa haya informacion riba e maneho pa nan no haya nan mes den e prome vuelo bek pa nan pais. A pesar di esaki, Vingal ta bisa cu Imigracion toch ta mandando alrededor di 15 hende bek cada dia.
En busca di dollar
No ta asina mas cu Venezolanonan ta bin cumpra cantidadnan grandi di articulonan manera papel di wc cu na nan pais nan no por haya mas. Vingal ta mustra riba un tendencia cu pa via di inflacion na Venezuela a cuminsa haya mas acogida atrobe. E ta splica cu desde algun siman Venezolanonan cu ta bin pa estadia cortico ta bin cu placa, pero ta cambia esaki pa dollar y wanta e cen aki pa hiba bek pa nan pais, na unda e valuta Mericano tin un balor hopi grandi riba mercado preto.
Cu e ganashi cu nan ta haci, e Venezolanonan aki por cumpra nan articulonan di prome necesidad riba nan mercado preto local. Ultimamente autoridadnan local ta topando cu gruponan di Venezolano pasando anochi den aire liber en bes di na un hotel. Segun Vingal, ora ta controla si en berdad nan tin cash ta haya dollar, pero e personanan aki ta prefera di keda sin gasta nada y hiba lo mas posibel bek.
Hopi di nan tambe ta cambia nan vuelo na ultimo momento pa bay bek Venezuela un of dos dia mas trempan, unabes cu nan haya dollar den nan posesion. Ora ta puntra si tin un motibo particular ta haya diferente excusa, manera por ehempel cu un yiu a bira malo. Vingal ta bisa cu na e aspecto ey su departamento no ta duna mucho atencion, y ta laga e turistanan aki pasa.
Posadanan
Poco siman pasa Red Caribense a publica riba e fenomeno di e asina yama posadanan, casnan cu hopi biaha na un manera improvisa a wordo comberti den hotelnan chikito. Segun Vingal, tin mas control awor cu e maneho nobo di ‘cero tolerancia’ riba estadia di turistanan Venezolano na e posadanan. Tin mas informacion, y departamentonan ta controlando e casnan aki mas riba entre otro siguridad pa cu candela.
Autor: Ariën Rasmijn


text:
Nos ta ofresé kuido kualitativo haltu i profeshonal huntu ku otro partnernan a base di profeshonalismo, integridat i konfiansa mutuo.
Stichting Thuiszorg Banda ‘Bou ta duna kuido aksesibel, efektivo i responsabel na kas, basá riba kuido primera di komunidat (‘community based primary care’) den estrecho koperashon ku otro dunadónan di kuido i poblashon di Bándabou.
Duna kuido íntegro na e kliente den su kas, den barionan for di Boka St. Michiel te ku Westpunt, konsistiendo di kuido di enfermeria, guia i kuido paramédiko


text:
ORANJESTAD – Pa sigui stimula y apoya hobennan deportista, Aruba Bank a sponsor uniform nobo di e ekipo di Blue Marlins Aruba, cu ta consisti di mucha di 7 pa 8 aña cu ta practica e deporte di baseball.
E meta principal di e grupo aki ta pa provee muchanan bou di 18 aña un experiencia di baseball unico y agradable caminda nan por siña diferente skills di baseball, e disciplina cu e deporte ta trese cune, con pa traha hunto den un ekipo y na mes momento sigui desaroya e skills di cada hungador caminda ta necesario. Tin diferente coaches cu ta como voluntario.
Pabien na e ekipo completo cu nan uniform nobo y di awor caba nos kier desea tur hungador un bon comienso di campeonato. Go get them!


text: KRALENDIJK – Sekretario di estado Raymond Knops a dirigí palabra resientemente na komunidat di islanan BES, Aruba, Kòrsou i Sint Maarten. “For di despues di segunda guera mundial, ta promé bia e islanan aki ta pasa den un situashon asina fastioso. E problema ta mundialmente, sinembargo nos ta pèrkurá pa e islanan di Karibe hulandes. E vírùs di ‘corona’ ta aktivo i no sa kuantu mas ta dura promé yega na un solushon. E konsekuensianan ta bai ta fastioso. Nos mester ta konsiente ku ta bai tin un tempu difísil nos dilanti. Mester pèrkurá pa no tin un eksploshon, kaminda kantidat di hende ta bira malu di e vírùs na mes momentu. A manda ayudo pa Sint Maarten for di Hulanda pa duna un man aya. Meskos ta e kaso na islanan ABC. Tin atenshon entre otro pa kon por kuminsá ku enseñansa entre otro. Mester keda ku bon atenshon riba e sitashon di e vírùs, kon e ta komportá. Purba mantené na e reglanan pa evitá ku e vírùs ta plama. Hulanda a tuma e desishon pa atendé un pakete di ayudo pa islanan di Karibe hulandes i Kòrsou, Aruba i Sint Maarten. A tuma nota di potrèt kon diferente famia ta biba sin por sobrebibí stabil. E hendenan no tin trabou loke ta hasi nan bida difísil pa yega na sèn pa kumpra kuminda. Diferente organisashon ta ‘drag een steentje bij’ na e islanan pa yuda esnan den nesesidat. Gabinete Hulandes a pone disponibel 16.5 mion Euro pa yuda e islanan ku kuminda i pa atendé e parti higiena. Nos ta un komunidat i ta importante pa kuida esnan ku mester di ayudo,”sekretario di estado Knops a menshoná.


text:
Abundancia - Ora cu tin mas cu suficiente di algo; Holo, boso tin fruta na abundancia, nunca mi no a wak asina hopi den mi bida. English: Abundance
Aloe - Un tipo di mata cu tin blachinan diki color berde (tin biaha ta inclui stip blanco). E rand di su foyo tin djente skerpi y e ta crese den un forma manera e flor di tulip. English: Aloe
Anzue - Un haak cu piskadornan ta husa pa piska cune. English: Fishing hook
Ballast -
- Palo pa tene un pis stabil pa asina no perde hopi awa.
- Technologia pa tene submarinonan balansa bou di awa.
Baranka - Un piedra grandi cu un persona no por movele su so sin assistencia di un otro persona of sin herment. English: Boulder
Bringamosa - Un mata cu ta yena cu sumpiña cu tin un tipo di veneno den dje, cu ta causa irritashon na ne parti di curpa affecta. E persona ta hanja gana di grawata e parti affecta. E mata por krese te cu 1 meter y mei halto y e ta saca flor color blanco. English: Cnidoscolus urens
Briol - Ora un persona no por alcansa un objeto aunke ela mik bon; E hungador aki ta briol om, tur su balanan ta faya gol.
Buchi -
- Nomber (of titulo) di e yiu homber mayor di cas. Ora e wordo husa como titulo, e ta wordo sigui pa un version cortico di e persona su nomber, por ehemplo: "Juancho" lo wordo jama; "Buchi Juan".
- Un nomber insulente pa un persona cu no ta partisipa den un grupo su micro-cultura door di bisti differente cu e grupo, skucha musica differente cu e grupo of door di tin un otro manera di biba.
Calamber - Ora un musculo coi cram. English: Cramps
Cambou - Ora un persona tin un pia mas largo cu e otro. English: leg length discrepancy


text:
Gobernador di Kòrsou, Su Ekselensia Lucille George-Wout, ta di opinion ku ta di gran importansia pa desaroyo di e sistema demokrátiko di Kòrsou, ku elekshon di dia 28 di aprel 2017 ta tuma lugá.Kòrsou ta un estado di derecho demokrátiko kaminda mester respetá Konstitushon di Kòrsou. Parlamento ta mará tambe na e prinsipionan di e estado di derecho demokrátiko, manera esei ta konsagrá den Konstitushon. Konsiderando e importansia fundamental di e outorisashon di gobièrnu pa disolvé Parlamento i den lus di ‘peso i kontrapeso’ (checks en balances’), e desishon pa disolushon ku e aktual gobièrnu-interino ta bini kuné, ta afektá gravemente seguridat hurídiko i bon gobernashon. Pa tal motibu Gobernador a presentá e Dekreto Nashonal (Landsbesluit) di dia 27 di mart 2017, kaminda ta kanselá elekshon na gobièrnu di Reino.
Dia 27 di mart gobièrnu-interino Pisas a entregá Gobernador di Kòrsou un proyekto di un Dekreto Nashonal (ontwerp-Landsbesluit) pa ratifikashon, ku ta proponé pa revoká e Landsbesluit di 12 di febrüari 2017, ku a preskribí elekshon pa dia 28 di aprel 2017. E gobièrnu-interino ta basa esaki riba e moshon di Parlamento di 3 di mart 2017, den kua Parlamento a pidi gobièrnu pa revoká e Landsbesluit di 12 febrüari 2017 i retrosedé tur e konsekuensianan legal.
A base di artíkulo 21 di e Reglamento pa Gobernador di Kòrsou, Gobernador no ta fiha (firma) un landsverordening òf landsbesluit, ora e konsiderá e verordening òf e besluit en pugna ku Statuut, un areglo internashonal, un lei di reino òf un algemene maatregel van rijksbestuur, o sea si ta trata di interesnan kaminda protekshon i garantia ta un asuntu di Reino.
Gobernador, den su kalidat di órgano di Reino, aplikando artíkulo 21 di Reglamento pa Gobernador, a partisipá gobièrnu di Reino ku lo e no ratifiká ei landsbesluit. P’esei el a presentá tal landsbesluit na gobièrnu di Reino. E ta di opinion ku e landsbesluit ta en pugna ku seguridat hurídiko i ku bon gobernashon.
Outoridat di gobièrnu pa pasa na disolvé Parlamento a base di artíkulo 53 di nos Areglo di Estado no ta someté na kondishon. Artíkulo 53 di Konstitushon di Kòrsou no ta stipulá ku gobièrnu por pasa na disolvé Parlamento solamente si Parlamento mes aprobá esaki. Tal punto di bista lo ta eróneamente relashoná ku karakter di e derecho di disolushon pa resolvé konflikto ku Parlamento -manera pèrdida di sosten den Parlamento- mediante elekshon nobo.
Ehersiendo e derecho di disolvé Parlamento ta hasi hustisia na e sistema di ‘checks en balances’ bálido entre e órganonan di estado den nos sistema di gobièrnu.
Ta esensial pa funshonamentu di nos Estado di derecho demokrátiko ku den kaso di asuntunan fundamental kaminda ta trata di konfiansa den gobièrnu, i representashon den Parlamento, siudadanonan haña e oportunidat pa nan ekspresá nan mes mediante un elekshon general. Aki Gobernador ta mustra e kambionan relevante den e relashonnan den Parlamento despues di e último elekshon.
E instrumento di disolushon lo no tin sentido si un gabinete (interino) ku a sinta despues di e desishon pa disolushon lo por revoká esaki. Karakter di un desishon di disolushon ta bai kontra ku esaki ta keda revoká. Esaki ta mas bálido ainda awor ku e desishon pa disolushon a drenta na vigor i a keda implementá, entre otro ku nombramentu di e miembronan di Konseho Supremo Elektoral i otorgamentu di outorisashon na e funshonarionan akí pa tuma na nan enkargo organisashon di elekshon. Den e sirkunstansianan akí un desishon kaminda ta revoká e desishon pa disolushon lo afektá gravemente tambe e derechonan demokrátiko di tersera. No solamente e derechonan di tur votadó di Kòrsou, sino tambe i partikularmente e derechonan di e partidonan polítiko ku entre tantu a inskribí pa elekshon.
Gobernador ta mustra ademas riba e importansia ku den asuntunan di estado ta trata di un práktika establesé, di manera ku e konsekuensianan di e eskohonan polítiko ta pronostikabel. Ku esei seguridat hurídiko i konfiansa di siudadanonan ta sirbí. Na 2012 tambe Kòrsou a aten’é sin mas na e desishon pa disolvé Parlamento i kanta elekshon nobo ku mester a realisá. E tempu ei tambe e gabinete ku a tuma e desishon pa disolushon entre tantu a keda remplasá pa un gabinete-interino. E gabinete-interino di e tempu ayá sinembargo a kontinuá ku preparashon pa elekshon konforme e desishon di disolushon. Elekshon a tuma lugá riba e fecha stipulá.
Banda di esei Gobernador no ta mira ningun rason pa konkluí ku disolushon den e situashon aktual ta kontra ningun areglo internashonal den kua tin ankrá derecho riba elekshon periódikamente. E echo ku artíkulo 25 di IVBPR i artíkulo 3 di e Promé Protokòl na EVRM ta indiká ku por lo general lo mester por trata di un periodo di seshon rasonabel di un parlamento, no ta ekskluí ku lo no por desviá di esei den kaso di sirkunstansianan partikular i den kaso ku sirkunstansianan polítiko i di gobièrnu ta pidi esei. Na su lugá ta tambe den e sentido akí un ‘márgen amplio di apresiashon’ ku ta bai pa e partidonan ligá na EVRM, ku ampliamente ta duna espasio pa rekonosé ofisialmente e desaroyo- i tradishonnan nashonal. Di importansia ta ademas ku protekshon di e derecho riba elekshon periódikamente a nase debí na e nesesidat pa komposishon di parlamento ta reflehá deseo di votadónan i ku no por ta asina ku no por mira komposishon di parlamento komo un refleho sufisientemente aktual di preferensianan di e votadó. Den e lus akí e elekshon preskribí pa dia 28 di aprel 2017 ta sin mas hustifiká i nesesario.
E echo ku 11 miembro di Parlamento (entre kendenan 2 minister di e gabinete-interino aktual) a inisiá un prosedimentu na Korte Europeo pa Derecho Humano, di echo no ta hasi ku, pendiente e huisio di Korte Europeo, lo mester posponé elekshon. Korte Europeo no a husga atmisibilidat di e miembronan di Parlamento ainda, i no a duna tampoko previshon preliminar den e direkshon akí.
Finalmente e desperfektonan den asuntu di e preparashonnan pa elekshon -manera alegá- no ta di tal índole ku lo no ta responsabel pa realisá e elekshon preskribí pa dia 28 di aprel 2017. Sentensia di Tribunal di Promé Instansia di Kòrsou di fecha 10 di mart 2017, di tur manera no a ofresé ningun motibu.
Gobernador ta di opinion ku ta di suma importansia pa den e sistema demokrátiko di Kòrsou i su desaroyonan mas aleu ku elekshon di 28 di aprel 2017 ta tuma lugá. Ta imperativo pa hasi tur trámite pa e elekshon transkurí na òrdu tambe, di manera ku lo no por eksistí niun sorto di duda di e karakter liber i honesto di e elekshon i di balides di su resultado. Elekshon liber i sekreto ta un kondishon indispensabel pa un estado di derecho demokrátiko i na mes tempu tambe su esensia. Kualke akto ku trese esaki na peliger ta produsí un atake grave riba e estado di derecho demokrátiko di Kòrsou.
***


text:
RIBA LOCALIDAD OAA
E curso di Arbeidsrecht ta reparti den nivel 1 y 2. Mester sigui e nivelnan segun e secuencianan: nivel 1, sigui pa nivel 2. Mester por domina Hulandes, ya cu e idioma di e materia ta na Hulandes. Arbeidrecht 1: Den e curso aki bo ta ser conoci cu e principionan basico di nos Leynan laboral, pakico tin leynan laboral, pa ken nan ta conta y ki ora nan ta conta. Ki derecho y obligacion e leynan laboral ta duna na esnan pa cual e ta aplicabel y Arbeidsrecht 2 ta un continuacion di curso 1. Ta profundisa mas den e principionan basico di nos leynan laboral.
Periodo (2) 2021 augustus/september
Nos ta den planificacion pa cuminsa cu e siguiente periodo. Ainda nos no tin un fecha fiho pa cuminsa e periodo aki. Asina cu nos tin fecha nos lo publica esaki riba nos pagina di facebook y riba nos website


text:
Hubert Modesto Schoop, (Futbòl)
Deportista – Dirigente Atministrativo – Dirigente Tékniko
mihó konosí komo Iby,
Ibi a nasé dia 12 di yanüari 1934 na Koningstraat 33 Otrabanda Ibi a bai biba e mesun aña na Orinocoweg 25 na Marchena kaminda e’ la pasa un gran parti di su hubentut.
Komokiera ku su mama tabata un persona ku tabata gusta move di un bario pa otro riba edat di 5 aña Iby a move bek den kas propiedat di su mama na Koningstraat.
Di aki Ibi a bai lushi klas i tambe sigui Wilibrod College te ku su 6de klas.
Despues Ibi a bai Sint Thomas na Hoogstraat. Despues di a kaba skol Ibi a logra haña trabou na Shell i aya e’la traha na “Hoofdkantoor” di Shell den departamento di TA/”Tekenkamer”.
Durante su permanensia na Marchena Ibi ku for di Wilibrod College a demonstrá di tin talentonan pa bira un futbolista, Ibi a partisipá den kampeonato di skolnan ku e.o partisipashon di Dosco di St. Vincentius School, Vios di Wilibrod College, GSV Geen Schot “Verloren di Wishi y Staco di St. Albertus College i algun skol mas ku tambe tabata partisipá.
Ibi a Sali hopi biaha den korant di skol Hou en trouw kaminda Ibi tabata hinka su golnan hungando pia abou na KSC tereno di Wishi, Groot Kwartier y otronan. Tabata Sali ku Ibi wist op zijn blote voeten verschillende doelpunten te maken.
Siguiendo ku deporte Ibi a hunga den Sithoc Junior durante di su 14-17 aña i a pasa mesora pa e tim grandi di Sithoc 1 den temporada ku Frater Andreas tabata presidente di Sithoc. Ku su 17 aña el a haña invitashon pa bai train den selekshon di Kòrsou pero debí na su studio e no por a kumpli kabalmente ku esaki.
Ku su 18 aña I Ibi a alkansá e Selekshon di Antia i a partisipá den weganan di Sentro Amerikano i del Caribe na Costa Rica, komo e hungadó di mas hóben huntu ku e tim di su bida ku tabata Orilio Hato den gol, Fefe de Lanoy i Kelly di Aruba den defensa den medio kampo Gein Giribaldi, Eddy Vlinder, Cai Helser di Aruba i e liñá di atake ku Willys Heyliger, Mundu Kemp di Aruba, Ibi Schoop, Yuchi Jansen i Yandi Brokke di Aruba.
Iby a hunga tur wega kontra di Guatemala, Honduras, Salvador, Costa Rica, i Panama.
Despues di su regreso pa Kòrsou Ibi a haña e karchi internashonal for di mannan di Mordy Marduro q.e.p.d., i Doe i de Willems q.e.p.d. pa por drenta tur stadion na Antia esaki tabata e regalo ora bo kumpli 10 wega internashonal hunga kontra otro pais i den bo pais.
Ibi a sigui su karera i e’la wòrdu skohe pa bira kapitan di Sithoc. Su promé tim den C.V.B. ku hungadónan manera Pin Borgschot, Gein Giribaldi, Dico Dominiquez, Don Coffie, Teintje i Yancho Minguel, Shon Mi Krips i otronan.
Ibi a sigui su karera di Sithoc i Selekshon di Kòrsou i Antia i a partisipá komo hungadó titular na paisnan, Mexico, Guatemala,Honduras, Salvador, Costa Rica, Haiti, Venezuela, Sürnam, Martinique, Hulanda, Fransia, Belgica, Dinamarca, Noruega,Aruba Bonaire Cuba.
Despues di su karera futbolístiko Ibi a bira entrenadó di e.o. Marine di Suffisant, de Koning di Jandoret, Deportivo Portugues, Jong Holland ect.
Despues di a logra bastante den su karera komo trainer Ibi a disidí di hinka su tempu i konosementu di futbòl den nos hubentut kaminda e’la kuminsá ku e muchanan di “Stormvolgels” (G.O.G.) den Turneonan organisá pa Asiento, Willemstad i otronan.,
Despues di un problema chikí ku Willemstad Ibi a disidí di kuminsá ku su mes organisashon bou di nòmber di C.V.B. “Jeugdvoetbal “ku despues a bira ORFIK (organisashon di futbòl infantil Kòrsou ku a alkansá e kantidat di 1500 hóben di 8 pa 17 aña.
Ibi a partisipá komo dirigente deportivo ku ORFIK na paisnan Venezuela, Aruba, Bonaire, Puerto Rico, Cuba dunando hopi biaha logronan positivo.
Siguiendo ku su karera komo dirigente Ibi despues ku pa FFK logra 1 mion florin den 4 aña di Fifa, Orfik a entrega e grupo grandi ku tabata karga nòmbernan di Wimpiri 8-10 aña, Vruminga 11-12 aña, Muskita 13-14 aña i Blenchi 15-17 aña.
Orfik a bira konosí pa e kantidat grandi di weganan ku ORFIK tabata organisá pa e 1500 partisipantenan rònt Kòrsou hungando tur djasabra un total di 28 wega.
Despues ku F.F.K.a tuma e grupo aki ku aktualmente ta hunga bou di e nòmbernan di U-11,U-13,U15,U17 Ibi a start ORFIK bek ku su grupo di baby i super baby p;asina duna nos hobensitunan for di chikí sera konosí ku e bala.
Aktualmente ORFIK ku a keda bou di guia di Ibi pa 35 aña a selebre e fecha aki ku un selebrashon di tres ku ta 1. Miss ORFIK, 2 Eksposishon di su logronan pa 35 aña i 3 Un torneo riba nivel internashonal p’asina demonstrá futbolístiko i dirigente Ibi a dirigí Sentro di bario Brievengat durante bastante aña komo presidente di sentro.
Aktualmente Ibi tin pensa di hasi e organisashon di baby i super Baby mas grandi.
Algu ku Ibi lo no ke lubidá den su curriculum ta e Premio ku e’la risibí di Fundashon Frater Andreas su presidente, Direktor di Ennia Caribe e tempu ei Sr. Luis Santini i huntu kunes r. Ecto Weber i tambe e konosido Stanley Coffy.
Pa e premio aki Ibi a haña un pasashi i estadia di tres siman na Ulanda pa eksperimentá su mes riba e deporte di futbòl ulandes.
E premio aki a Sali Ibi hopi di bon pa motibu ku e’la topa ku sr. Jo.v. Marle tempu ei presidente di K.N.V.B. kende a gui’é durante di su estadia na Ulanda i den ken Ibi a siña hopi di e organisashon Ulandes di kua nunka mas Ibi lo no por lubidá su mensahe di “leer ze kontributie betalen en maak er een bond van”.
Ibi a siña hopi i a apresiá e partipashon aki na Ulanda masha hopi mes.
Pa por rekordá Ibi a wòrdu dekorá pa La Reina riba e fecha 4 di aprel 1994 komo” Ridder den orden van oranje nassau “ku e medaya di oro.
Tambe den aña 2005 na Wishi/Marchena a duna Iby e rekonosiendo di dun’é un tereno di deporte pa hóbennan.
E nòmber di e parke ta Parke deportivo Ibi Schoop.
Pa no lubidá na aña 1956 Iby a haña un invitashon pa akudí na Ulanda pa por a partisipá den e timnan di futbol profeshonal Feyenoord na Ulanda.
Teniendo kuenta ku e kriterio di Shell e tempu ei Ibi n tuma e rísiko di bai “try out” ku e pensamentu di no logra e lo no tin e siguransa di kontinuá ku su trabou na Shell Cur.NV.


text:
Falta dos dia pa yega na fecha di eleccion y ainda nos por haya un par di sorpresa relaciona cu eleccion. Un di nan ta e caso pendiente di e partido grandi den oposicion pa logra un decision di corte den Promer Instancia cu ta contradeci e decision di gobierno pa no duna e partidonan politico ningun informacion di e votadornan. E decision ey talvez no lo cambia tanto den e decision di mayoria di votador, cu na e altura aki ya sa pa ken nan ta bay vota. Pero pa loke ta e resultado di e veredicto mes, nos lo no keda straña si huez den e caso aki bin cu un veredicto cu ta laga espacio pa un suministro di dato di votador den un forma limita. Si esey sucede, casi sigur esaki lo ta hiba gobierno back na e decision tuma na promer momento, cu tabata encera duna nomber y fecha di nacimento, pero no e adresnan. Ta parce improbable cu huez ta bay permiti e partido politico acceso na tur informacion, pasobra di bon fuente nos a comprende cu den e tratamento e partido cu a entabla e litigio, lo a bay di acuerdo cu e suministro di dato sin adres. Pero, ta mihor no specula den esaki, nos ta cerca di e veredicto caba.
Mas importante ta parce nos kico ta bay sucede despues. Di tur manera lo mester regla e asunto aki mihor, y no ta recomendable pa mester warda te cu falta tres luna pa e siguiente eleccion, pa cuminza haci algo. Y no bisa awor cu nos ta demasiado negativo, pasobra nos a mira e forma di actua aki ‘time and again’, esey tambe den e caso di e propio ley electoral aki, unda a sinta warda te ultimo, pa colmo adelantando eleccion cu varios luna y ya, ata nos den e mesun problema atrobe. Ta sigur cu desde mañan nos lo tende tur sorto di promesa y bon intencion tocante e asunto aki, pero for di nos practica politico nos por sa cuanto e tipo di promesa ey ta representa.
Y papiando di legislacion, ta realmente decepcionante cuanto no a keda realiza den ultimo añanan. Nos no a haya un solucion convincente pa e problema di desperdicio, ni den sentido di ley y mucho menos den loke mester sucede concretamente. Gobierno ta keda nenga di crea un manera solido pa percura cu Serlimar su clientenan no por scapa pagamento y ta parce cu ta conscientemente ta dirigi e asunto den e direccion cu e empresa estatal mester bay parlamento tur aña pa pidi un complemento riba nan entrada pa por cera buki. By the way, nos ta spera cu e ta bira un custumber pa nan cera buki, pasobra durante varios aña ‘cera buki’ no tabata existi den e practica empresarial di e compania aki.
Nos a keda pega cu un ley di financiamento di partido politico cu no ta hunga ningun papel den e actual eleccion, pasobra tur partido sa cu e ta nada mas cu un formalidad, bunita staciona unda e no por stroba. Nos a keda pega tambe cu e institucion Ombudsman, di cual hopi ta spera cu e por significa un poco mas seguridad pa e ciudadano, un forma di denuncia mal practica den gobernacion. Nos tin e inclinacion di no comparti e optimismo aki, pasobra e casi disgusto cu cual ta trata e proceso di preparacion ta e mihor indicacion pakico e institucion aki ta bay topa cu hopi contratiempo y hasta enemistad, pasobra su actuacion ta linea recta contra e actual cultura gubernamental, unda ta parce cu nos t’ey pa nan y no al revez.
Nos a keda pega, mas cu tur cos, cu medidanan cu lo a cuminza limita e posibilidadnan den gobernacion pa corupcion grandi y na nivel halto. Si no no cuminza eynan, anto nos no ta bay haci nada tampoco cu e corupcion menor. Aparentemente e no ta suficiente señal cu djis aki nos por tin un parti sustancial di e anterior gabinete tras di tralie, pero cu nada no a cambia y e posibilidadnan pa enriquece bo mes como mandatario a keda mes grandi. Ta corecto pa mustra cu e ambiente ‘benevolente’ cu tabata reina den e partido responsable pa esey tin tur cos di haci cu loke a pone cu Aruba proporcionalmente ta campeon mundial den perde mayor parti di un gabinete na man di husticia, pero kico a sucede realmente pa haci e cosnan aki imposible den actualidad y futuro? Di e manera aki e practicanan aki, cu no tin nada di haci cu bon gobernacion, ta sigui sucede y cada vez nos lo haya sorpresa nobo riba e terenonan aki, sea cu ta trata di permiso, o tereno pa vivienda o empresa, o licitacion mancaron pa faborece amigo y famia. Importante ta cu tur politico cu logra haya puesto e siman aki, mester por sa cu no tin solamente ‘screening’ ora nan drenta, pero principalmente ora nan sali, pa nos por sa kico nan ta hiba loke no ta di nan, sino di nos. No ta remarcable cu casi tur nos politiconan ta aplaudi cu mester bin screening, pero nan no ta menciona e screening despues cu nan ‘sirbi nos pais’? Pregunta: un tienda ta controla bo ora bo sali, no ora bo drenta…toch?
LJMADURO – 22-JUN-2021


text:
Nos invitado den e programa aki ta Sr. Douglas Finies. Ela nase 7 Mei 1944. Douglas tabata hopi aktivo den politika aki na Boneiru i tabata afilia na Partido Obrero Boneriano. Nos ta kombersa kune tokante su bida, su aktividad nan di antes i hopi kos mas.
Produkshon: Fundashon Históriko Kultural Boneriano
Durashon: 52 minüt
Fuhikubo ta presentá: Douglas (Boei) Finies
Nos invitado den e programa aki ta Sr. Douglas Finies. Ela nase 7 Mei 1944. Douglas tabata hopi aktivo den politika aki na Boneiru i tabata afilia na Partido Obrero Boneriano. Nos ta kombersa kune tokante su bida, su aktividad nan di antes i hopi kos mas.


text:
Concepto di ley pa Plan di Mayor Obligatorio na caminda pa Gobernador
Dia 20 di April 2021 a tuma lugar dos reunionimportante, a haci entrega di e rapport di cie. Voortgezet Ouderschap y e usb stick cu e trabounan di 2018 te cu 2021 na Minister di asuntonan Social y Labor sr Glenbert Croes. Y e mesun merdia ey a tuma un reunion entre e comision, vice presidente di corte di promeinstancia di Aruba, Curaçao, Sint Maarten y e islanan BES. Meta di e segundo reunion aki tawata pa informa corte di e progresonan cu e comision a haci cu nan trabounan y duna splicacion di e vision di e comision pa cu e organo preventivo pa permiti mayornan cu ta bai separa cu tin inquetudnan y preguntanan tinun lugar pa bai cu nan preguntanan, pa hañaguia for di familie mediators cu lo por yudananyega na un Plan di Mayor.
Pero tambe otrotematicanan, pa crea maneho pa guia e grupo di muchanan cu ta pasa door di e periodo dificilaki di nan bida.
Minister di Husticia a sorpresa e comision doordi a firma e concepto di ley cu a cana su procesoy yega back for di Raad van Advies y awor ta cla pa bai Gobernador. E sigiente paso ta pa e wordo presenta na Parlamento di Aruba cu lo mester dicidi si nan ta hañe importantesuficiente pa trata prome cu eleccion.
Na aña 2009, Hulanda a introduci e ley aki y na 2013 a haci un evaluacion pa mira si tin reduccion di casonan den Corte pa loke ta 1.Alimentacion, 2. gezag / Omgangsregeling y 3.gerechterlijke procedures omtret het kind. Ta premira cu na Aruba esakinan tambe lo ta den efectonan di introduccion di "Plan di Mayor' obligatorio. Pa confirma si esaki ta asina, mesterhaci un nulmeting. E comision hunto cu CBS a prepara un 'korte nulmeting' pa haci un "QuickScan" pa mira con mayornan ta regla e responsabilidad comparti pa cu cuido di nan yiunan prome cu nan separa.
Prome cu introduci e Plan Di Mayor Obligatorio, a entrevista un total di 120 mayordi Directie Voogdijraad y Directie SocialeZaken. E preguntanan a wordo haci na mayornan cu tin entre 0 pa 5 aña separa y cu nan ta cliente of conoci na Departamento pa Asunto Social como tambe na Voogdijraadbayendo bek te cu tres aña atras. Despues di e 120 mayornan cu entrevista ta sigui paentrevista mil persona. Departamento pa Asuntonan Social a haci uzo di tablets di CBS pa haci e trabou aki mientras cu DirectieVoogdijraad a haci uzo di laptops. Ta importante pa enfatisa cu e ley aki ta pa e mucha of muchanan nan derecho ta salvaguardia. Tratadonan Internacional di Derechonan di mucha, special articulo IVRK 3 y 9, ta papia di derecho di e mucha y pa tin ambos mayor den nan bida despues di un separacion.
Miembronanfiho di commission Voortgezet Ouderschap ta Presidente Michella Steenvoorde-Laclé beleidsmedewerker Ministerio JusticiaSeguridad y Integracion, Bert Wielengasecretario y Director Interino di CentroOrtopedico Arubano, Aisca Berkemeyer (lid) Directrice Directie Voogdijraad Aruba, SraGlenda Hernandez Directora Sociale zaken su representante Sacha Geerman, DaphneTeckelenborg-Goncalves (lid) di Directricesaliente di Bureau Sostenemi, Letizia Maduro(lid) Beleidsmedeweker di Directie Voogdijraady Debby Angela (lid) Rechter Familiezaken, Rechter Naftali Engelbrecht(lid), Sra GraceMaduro (lid). Persona cu a scirbi e ley pa Aruba ta Professor rechter Jan de Boer. Y sra Ilona Sneek di Directie Wetgeving a finalisa e nader rapport.
Esunan cu a sigui e curso pa Directie Sociale Zaken ta, Shacka Kock, Alysha Boekhoudt, Marylin Maduro, Lenny Geervliet, Thaisa Thielman y Gail Solognier. Di parti Voogdijraad ta Letizia Maduro, Marlene van Putten, Deborah Lejuez y Yorenne Arends.
E Plan di Mayor pa Aruba lo ta un eramienta den forma di un formulario online cu lo ta vailable pa tur mayor por download, e comision a traha un version na Hulandes y a laga sra Olga Buckley traduci esaki na Papiamento. E idea ta cu e lo wordo traduci na e idiomanan Spaño y Ingles tambe.
Ta di spera cu pronto e plan lo bira un realidad pa tur nos muchanan. Paso un yui ta un responsabilidad comparti di ambos mayor, y un mucha tin derecho di wordo cria y cuida dor di ambos mayor.


text:
Ofisina di Turismo di Kòrsou ta lansa trayekto introdukshon turismo na skol di fundeshi Riba Dia Mundial di Turismo / On World Tourism Day Curaçao Tourist Board launches program introducing tourism in elementary schools
Ofisina di Turismo di Kòrsou ta lansa trayekto introdukshon turismo na skol di fundeshi
Riba Dia Mundial di Turismo
WILLEMSTAD- 27 di sèptèmber 2021 – Dia Mundial di Turismo ta keda selebrá tur aña riba dia 27 di sèptèmber i tin komo ophetivo pa promové e importansia di turismo i su balor sosial, kultural i ekonómiko. Riba e fecha aki, Ofisina di Turismo di Kòrsou (CTB) a skohe pa lansa e trayekto di introdukshon di turismo na skol di fundeshi. Turismo ta un di e pilarnan importante pa ekonomia di nos pais. Pa e motibu aki introdukshon di turismo komo materia na skol di fundeshi ta imperativo. Lansamentu di e trayekto a keda hasí pa Minister di Desaroyo Ekonómiko, sr. Ruisandro Cijntje huntu ku Minister di Enseñansa, Siensia, Kultura i Deporte sr. Sithree van Heydoorn i sr. Hugo Clarinda, direktor athunto di CTB. E lansamentu a konta ademas ku presensia di representantenan di Ministerio Ekonómiko, Ministerio di Enseñansa i di e diferente direktivanan di skol. Lo introdusí e materia turismo hasiendo uso di videonan interaktivo kombiná ku un buki di tarea pa asina e muchanan por siña tur e diferente áreanan di e industria di turismo. Durante di e evento tur presente a haña e oportunidat pa mira e promé video ku próksimamente lo bai skol.
Introdukshon di turismo komo materia na skol di fundeshi lo yuda amplia nos muchanan su konosementu riba e materia di turismo. Lo kuminsá primeramente ku grupo 5 pa despues sigui pa grupo 6 i 7. Turismo ta un sektor dinámiko ku ta brinda hopi posibilidat. Ademas introdukshon di turismo na skol di fundeshi lo kontribuí tambe pa lanta interes di nos muchanan pa skohe e direkshon di turismo na momentu di hasi un eskoho pa nan estudio riba nivel sekundario.
Komo parti di e trayekto lo sigui próksimamente ku seshonnan di informashon pa kabesnan di skol i dosentenan. CTB ta gradisí tur ku a kontribuí na realisashon di e trayekto aki partikularmente Ministerio di Enseñansa i e diferente Direktivanan di Skol. Ta importante pa for di un edat hóben nos muchanan sera konosí ku turismo i siña ku turismo tin futuro aden.
On World Tourism Day
Curaçao Tourist Board launches program
introducing tourism in elementary schools
WILLEMSTAD- September 27, 2021 – Each year, World Tourism Day is celebrated on September 27 with the aim of promoting awareness of the social, cultural and economic value of tourism, and the Curaçao Tourist Board (CTB) has chosen this date to launch a program introducing tourism to elementary school students. Tourism is one of the country’s key economic pillars, which is why it’s imperative to introduce the subject at the elementary school level. The program was launched by the Minister of Economic Development, Ruisandro Cijntje, together with the Minister of Education, Science, Culture and Sports, Sithree van Heydoorn and CTB Deputy Director, Hugo Clarinda. Also present at the occasion were representatives of the Ministry of Economic Development, the Ministry of Education and the school boards. The students will be introduced to tourism through interactive videos in combination with a workbook teaching them about the different tourism areas. The first video, which will soon be available in schools, was played for all present at the event.
Introducing tourism as a subject in elementary schools will contribute to a broader tourism awareness among our young ones. The subject will first be introduced to group 5, followed by groups 6 and 7. The tourism sector is dynamic and has many opportunities to offer. The introduction of tourism at the elementary-school level will also stimulate our young ones to opt for a career in tourism when choosing their learning pathway in secondary education.
Next, the program will include information sessions for school principals and teachers. The CTB wishes to thank all, and especially the Ministry of Education and the school boards, who have contributed to the realization of this program. It’s important for kids to be exposed to tourism from a young age and to know it as a sector that offers real perspectives.


text:
ORANJESTAD, Aruba: Diasabra ultimo a continua cu e weganan candente di Copa Noord 2017 riba veld di Kudawecha Ballpark. Balashi Brouwerij ta masha contento di por informa comunidad un biaha mas e resultadonan di e dia aki cual a bay tremendo. E dia aki tabata tin weganan masha interesante ya cu mester a cera e ronda pa asina ser a conoci cu e ekiponan clasifica cu lo mester a hunga su siguiente dia, esta diadomingo 27 di Augustus.
A cuminsa cu un wega amistoso entre Balashi Brewers y Warriors cual a caba den un victoria pa Balashi Brewers cu un score di 3 – 1. Mientrastanto, e publico presente tabata den e dushi ambiente di Balashi y mester a dal un ke otro Chill pa laga nan cabes y curpa bon friu y pa despues continua cu e siguiente wega.
A subi veld e teamnan di Calabas Blue Jays y Kudawecha Redskins, cual tabata un wega masha interesante y decisivo pa loke ta e clasificacion. Nan a bataya pero ta un so por a gana. Calabas a yega dicidido pa bay cu e victoria contra Redskins cu e score di 4 – 2. Pitcher ganado ta Rodney Kelly y pitcher perdedo ta Richenell Matos. Pa Calabas Randy Cordero a bati di 3-2, Jerrold Martijn 4-1, Joshua Ramada 4-1 y Jose Baez 1-1. Pa Red Skin Rolando Guzman a bati di 4-3, Jair Thompson di 4-3, Julio Hernandez 4-1, Michael Fingal 2-1 y Chris Williams 3-1.
E di tres wega di diasabra tabata entre Mariners y Royal Power. Royal Power no a presenta cu su team completo y asina a perde pa default. Pues aki Mariners, aunke a bay cu e victoria di 7-0 lamentablemente no ta logra clasifica pa e siguiente ronda.
Copa Noord 2017 ta yegando su final y pa diadomingo 3 di September un y tur ta invita pa bin presencia y apoya bo team faborito. E weganan lo cuminsa pa 10:00 AM cu un wega amistoso, mientras cu pa 12:00 PM Calabas Blue Jays lo enfrenta Kudawecha Indians y pa 2:00 PM Tanki Leendert Giants lo enfrenta Kudawecha Redskins. E ganadonan di cada wega lo enfrenta otro pa 4:00 PM pa mira cua team lo ta e campeon di Copa Noord 2017. Esaki ta un invitacion di Balashi Brouwerij. No perde e final…lo tin Balashi y Chill bon friu.


text:
Politics
Home Politics
Minister Xiomara Maduro a ricibi bishita di Sr. Dufi Kock
ORANJESTAD – Siman pasa Minister di Cultura a ricibi bishita di sr. Dufi Kock kende ta un escritor y historiador di nos Pais. Sr...
MINISTER DI ENSEÑANSA Y DEPORTE ENDY CROES A HACI APERTURA DI CAMPEONATO 2021 –...
ORANJESTAD: Diabierna anochi Minister di Enseñansa y Deporte Endy Croes tabata presente na Compleho Deportivo Guillermo Trinidad na Dakota pa e aprtura di campeonato...
MINISTER DI ENSEÑANSA & DEPORTE ENDY CROES A REUNI CU EMMA SCHOOL
ORANJESTAD: Reunion riba tereno di enseñansa ta continua y recientemente Minister Endy Croes a reuni cu cabesante di Emma School sra. Joselyne Oduber-Jacobs y...
Fraccion di MEP: Celebrando Jossy Ridderstaat su 85 aña
Luna di oktober a keda decreta como luna di adulto mayor. Sigur un luna unda nos di Fraccion MEP ta pone extra atencion na...
Prome Minister Evelyn Wever-Croes: Despues cu Parlamentario Lopez-Tromp a ripiti e mesun fout...
PROME MINISTER TA CONSEHA LIDER DI MAS PA CONOCE LEY PA DEN FUTURO EVITA E ERORNAN AKI Prome Minister Evelyn Wever-Croes un biaha mas ta...
Parlamentario drs. Shailiny Tromp-Lee (MEP): Parlamento di Aruba mester percura pa normanan di integridad...
Mucho den e contenido di ley mi no a bay awe durante prome tanda, mirando cu dia 6 di oktober 2020 ya nos a...
Minister Mr. Geoffrey Wever teniendo varios reunion cu stakeholders di sector comercial pa intercambia...
E ultimo dianan Minister di Economia, Comunicacion y Desaroyo Sostenibel a reuni cu diferente stakeholders den e sector comercial, entre otro e fundacion Qredits. E...
Parlamentario Setty Christiaans-Yarzagaray (MEP): “Durante reunion publico riba presupuesto di DOW a introduci...
Iluminacion di cayanan na Aruba ta contribui indudabelmente na seguridad di nos hendenan y ta deber di entre otro un gobierno pa percura pa...
Parlamentario drs. Shailiny Tromp-Lee: Mi ta spera cu e ley di screening...
Awe nos ta trata un biaha mas e ley cu ta encera reglanan di integridad pa kandidaat-ministers y ministers. Un ley, cu manera ta...
Minister Dangui Oduber Aruba ta wordo considera un destinacion hopi atractivo pa...
ORANJESTAD – Diahuebs atardi Minister di Turismo Sr. Dangui Oduber a reuni cu e airlift committee pa haya un mihor bista riba tur e...


text:
Desde april Minister di Husticia conhuntamente cu partners strategico a incia cu e programa di asistencia Regreso Boluntario pa tur esnan cu ta desea di residencia nan mes bek na nan pais di origen di forma boluntario.
E esfuersonan pa repatria esnan interesa lo continua di forma responsabel mientras tin un demanda. Personanan cu ta desea di regresa riba e siguiente vuelo pa Venezuela por acudi na e oficina di Avisa situa na Engelandstraat 4, pa asina nan cumpra nan ticket di avion y sigura un cupo riba e siguiente vuelo. Personanan cu a inscribi caba via di e website di DIMAS www.dimasaruba.aw a wordo informa for di dia 11 di november pa nan pasa na oficina di Avisa te cu dia 17 di november pa cumpra e ticket. Di e forma aki por haci un inventario cuanto hende ta interesa y cuanto vuelo mas ta necesario. Segun e avion wordo yena e fecha definitivo ta wordo fiha y e persona lo wordo informa ki dia e lo tin di haci e PCR test.
Rekisitonan di Regreso Boluntario:
- Formulario online yena Regreso Voluntario/Voluntary Return/Vrijwillige Terugkeer riba e website di DIMAS dimasaruba.aw.
- Documentonan di biahe valido. Si esakinan a caduca lo tin di acudi na e consulado pa haya un documento provisional di biahe.
- Si no por cubri cu e gastonan, mester por comproba esaki. Den caso cu tin un garante lo contacta e garante pa cubri e gastonan.
- Si tin un aplicacion andando di asilo, e persona lo ser pidi pa retracta si e kier regresa riba base boluntario. Formulario lo ser suministra door di DIMAS.
- Si e persona tabatin un overstay lo ricibi un restriccion den forma di un decreto cu no lo por bolbe Aruba den menos di 18 luna depende cuanto tempo e la supasa su estadia. Turistanan cu a keda pega pa via di e pandemia of personanan cu un status legal of cu permiso a caduca of wordo nenga recien lo no tin un restriccion si desea di regresa Aruba den un futuro sercano.
Tur esnan cu ta interesa por inscribi nan mes via di e website di DIMAS www.dimasaruba.aw yenando e formulario di Regreso Voluntario y acudi na oficina di Avisa te cu diamars 17 di november 2020 pa asina nan por paga e ticket y sigura e cupo riba e siguiente vuelo. Mas informacion lo wordo suministra na esnan interesa via di nan emailadres y of telefon.


text:
RIJKSDIENST
CARIBISCH
NEDERLAND
Kandidatura Kolegio Elektoral
Den komienso di 2019 a tuma lugar un kambio importante riba islanan BES (Boneiru, St. Eustatius i Saba). Tur habitante di e islanan for di edat mínimo di 18 aña por a postulá nan kandidatura komo representante di pueblo dentro di e kolegio elektoral di nan isla. Di e manera aki kada isla a risibí influensia direkto riba e komposishon di Eerste Kamer hulandes. Esaki mester a haña kobertura i bira konosí pa tur habitante dje islanan. Ki mihó manera pa realisá e meta aki ku no ta atrabes di propaganda pagá riba Facebook?
Pa logra ku personanan lo a bai postulá nan mes komo kandidato pa e Kolegionan Elektoral, tabata importante pa kuminsá na komienso: duna splikashon tokante kiko Eerste Kamer i Kolegionan Elektoral ta kome i bebe. Di e forma aki a start fase 1 dje kampaña.
Hasiendo uzo di location targeting nos a plama avisonan pagá di Facebook spesífikamente pa kada isla di moda ku bishitantenan por a haña info netamente di nan isla dor di klek riba e avisonan ku nan tabata haña mira. Ku avisonan ku bo por a klek ariba i un video informativo, nos a suministrá habitantenan ku tur info nesesario di Eerste Kamer i Kolegionan Elektoral i tambe di elekshonnan riba nan isla. Ku un CPC super abou di €0,10 i un CTR di 2,34% tantu e kliente komo nos mes tabata sumamente satisfecho!
Ora pa stap dos:
Informá gruponan di interes tokante e importansia pa hende postulá nan mes pa Kolegionan Elektoral. Aki nos a hasi uzo di diferente posibilidat pa hasi propaganda. Asina nos a hasi uzo di un propaganda di telebishon, banners státiko ku imágennan rekonosibel di e islanan i Facebook Canvas (Instant Experience).
Gruponan di interes tabata haña e avisonan pa mira tantu na ingles komo hulandes. I ku éksito! Apenas despues di algun dia ya e avisonan a logra un CTR promedio di 4.24% i nan tabata mira e diferente Canvas-nan pa un promedio di 18 sekònde. A lograhala atenshon di e grupo di interes!
I finalmente:
E di tres i último fase di e kampaña ta ranka sali. Aki nos ta laga e habitantenan di e islanan BES drenta akshon di bèrdat. Awor ta e momentu pa logra ku tur hende, tantu hóben komo bieu, sa ku nan por postulá nan mes riba 4 di febrüari pa Kolegionan Elektoral.


text:
OAA ta habri inscripcion pa 2021
Directiva di Openbare Avondleergangen Aruba (OAA) & Leerwerktraject (LWT) ta informa cu a habri inscripcion pa diferente opleiding y curso dia 15 di januari 2021.
EPE ta habri inscripcion pa 2021
Enseñansa pa Empleo (EPE) ta participa cu ta bay cuminsa cu diferente curso.
MinOCW cu informacion special pa futuro studiante di Aruba
Minister di Enseñansa, Cultura y Ciencia di Hulanda (van Engelshoven) a dirigi un carta na studiantenan di ultimo aña mbo, kandidatonan di examen havo/vwo y nan mayornan.
DEA lo ta cera algun dia
Departamento di Enseñansa Aruba (DEA) ta informa cu su seccion encarga cu Arubalening lo ta cera pa publico te cu diabierna dia 8 di januari 2021.
Schoolvakanties (doc)
Vakantie di scol, ATV-dagen y dianan oficial di fiesta
Schoolvakantie, ATV-dagen en officiële feestdagen
School holidays, National holidays
Januari 2021Scroll To Top


text:
WILLEMSTAD.- E Ministerio di Salubridat, Medioambiente i Naturalesa (GMN) a emití un karta den kual ta limpia nòmber di dr. Eduard Braam. E karta aki ta bisa ku te asina leu ku ta konosí, no tin ningun sanshon imponé kontra dr. Braam ku lo ta pone ku e no por praktiká su profeshon aki na Kòrsou.
T’asina ku EXTRA a tuma nota di un karta fecha 14 di novèmber 2016 (ayera) i dirigí na dr. Braam ku ta bisa den su introdukshon ku, su diploma komo médiko ta registrá serka e Ministerio di GMN i ku e ta den su derechi pa praktiká su profeshon aki na Kòrsou.
Minister di Salubridat di den tempu di Antia Ulandes a atmití dr. Braam pa e por praktiká medisina na Kòrsou. Dia 22 di mart 1989 sr. Braam a entregá su dokumentonan na e direktor dje departamento e tempu ei i esaki a keda registrá. Esaki a dun’é e outoridat pa praktiká su profeshon den e pais aki. For di e tempu ei sr. Braam ta establesé na Kòrsou i ta praktiká medisina.
Segun e firmante dje karta, dr. Joe Alcala, Direktor di Sektor interino na GMN, te asina leu ku ta konosí pe, no tin ningun sanshon ku a ser imponé riba dr. Braam ku ta pone ku e lo no por praktiká medisina temporalmente òf definitivamente.
DR. BRAAM
Relashoná ku e karta aki di e ministerio na dr. Braam, EXTRA a tene kontakto ku e propio médiko i parlamentario, i su promé reakshon tabata ku, poko poko pero sigur e bèrdat ta sali na kla. E ta lamentá ku no respetá su derecho di bira independiente, ya ku na momentu ku esei a sosodé a surgi hopi papiamentu, hopi tiramentu ku lodo, insinuashon, akusashon, i tur esaki komo resultado di rabia i vengansa. Pero poko poko nan tur a bin kaba na nada.
Maske kon mentira por kore, e bèrdat lo bini ariba. Segun dr. Braam semper el a hasi su trabou di akuerdo ku su konsenshi i nunka e mester a aparesé ante “tuchtcollege”. E ta sumamente orguyoso di por a sirbi komunidat di Kòrsou durante mas ku 24 aña komo médiko den forma ehemplar i íntegro. E stima tur su pashèntnan i nan sa ku nan por konta kuné semper.
Awor el a akseptá e reto di sigui sirbi i kuida e mesun komunidat, pero den un otro dimenshon, un otro kalidat.
Bron: Extra


text:
Gradicimento / Invitacion
Nos kier a gradici tur famia, amigo, conocirnan y bisiñanan cu a compaña nos durante fayecimento y despedida di nos difunto stima:
John Roland Every
Di profundo di nos curason nos ta gradici Dr. Fingal, Dr. Waterloo y Dr. Morales-Thuis.
Masha danki pa tur yamada, mensahenan, carchinan y flornan.
Tambe un danki na Aurora Funeral Home pa nan excelente servicio.
Alabes nos ta invita famia y amistadnan pa 3 Santo Sacrificio di misa cual lo tuma lugar na Misa San Francisco na Playa:
Diabierna 17 di September 2021 pa 7’or di anochi
Diadomingo 19 di September 2021 pa 11’or di mainta
Diamars 21 september 2021 pa 7’or di anochi.
Bo(so) presencia lo ta altamente aprecia


text:
SVb Cera Diaranson 10 januari 2018
En conexion cu actividadnan interno, tur oficina di SVb ta cera pa publico riba diaranson 10 januari 2018.
Riba e dia aki por notifica AO (meld ziek) online mediante e formulario riba nos website www.svbaruba.org.
Notificacion di AO mediante 527-2782 riba e dia aki no ta posibel.
Diahuebs 11 januari 2017 tur oficina di SVb ta habri na e orario normal atrobe.
E ceramento no ta afecta e sistemanan riba e website di SVb.
Nos ta ofrece nos disculpa pa e inconveniencia aki.


text:
Ayera dia 14 di September e prome programa di Self Making cu audiencia a keda graba. Mauro Caralps cu su co-host Erwin Dijkhoff ayera a tene e grabacion di nan prome programa Self Making. E programa aki originalmente tabata yama Self Make pero awor a keda ahusta den e nomber Self Making pasobra Mauro ta kere firmemente cu nunca bo ta keda kla di traha riba un mihor version di bo mes.
Ayera nan tabatin como guest Ming li Jacobs di ‘Ki connect’. Basicamente e programa di Self Making ta pa inspira hobennan eyfo via experiencianan y consehonan di otro personanan cu ta biba den nos comunidad pa nan realisa cu nada ta imposibel. Un tipo di programa di hoben pa hoben principalmente cu e meta pa inspira, stimula hobennan pa kere den nan potencial y haci algo erover.
E programa aki ta produci pa e team di Elite Production y ta tuma lugar na e Elite Studios den Caya grandi y lo ta un biaha pa siman cu lo air tur dialuna 8:00pm.
E personanan cu ta interesa pa bay experiencia e grabacion di Self Making tur diamars 7:30pm mester reserva nan lugar adelanta, paso tin un audiencia limita segun e reglanan di DVG.
Pabien na Mauro y su co-host Erwin y tambe na e team di Elite Production atrobe haciendo un diferencia den programacion aki na Aruba.


text:
Minister Xiomara Maduro atende e reunion di IMF Western Hemisphere cu Ministernan di Finansa y Presidentenan di Banco Central di Caribe
Aruba ta conta cu e yudansa necesario pa por recupera su economia ORANESTAD – Den cuadro di IMF Spring Meetings, diabierna ultimo, Minister Maduro a atende e reunion di IMF Western Hemisphere cu Ministernan di Finansa y Presidentenan di Banco Central di Caribe. Pa Reino Hulandes, Aruba y Corsou su Ministernan di Finansa y Presidentenan […]
Minister Xiomara Maduro ta splica riba desaroyo di prijs di gasolin
ORANJESTAD – Minister di Economia ta brinda un splicacion riba e subida di prijs di gasolin. Na comienso di aña semper gasolin ta subi di prijs riba mercado internacional. E subida di prijs mas grandi hopi biaha ta den luna di april. Na aña 2019 Gobierno di Aruba via Refineria di Aruba (RDA) a […]